Festival Living Arts Cultural Festival pulihara seni budaya tempatan
Oleh KOSMO!

5 November 2022, 4:53 pm
PETALING JAYA – Kementerian Pelancongan, Seni dan Budaya Malaysia (MOTAC) menganjurkan Festival Seni Hidup @Living Arts Cultural Festival (LACF) bertempat di Pusat Pelancongan Malaysia (MaTiC), Kuala Lumpur.
Penganjuran festival menerusi Jabatan Kebudayaan dan Kesenian Negara (JKKN) berlangsung selama tiga hari sehingga esok menghimpunkan kesenian yang telah diiktiraf oleh Pertubuhan Pendidikan, Sains dan Kebudayaan Pertubuhan Bangsa-bangsa Bersatu (UNESCO).
Ketua Setiausaha MOTAC, Saraya Arbi berkata, penganjuran program ini memperlihatkan komitmen Malaysia dalam melindungi warisan sejajar dengan teras tiga Dasar Kebudayaan Negara (DAKEN), iaitu memfokuskan kepada usaha pemeliharaan dan pemuliharaan warisan budaya.

Jelas beliau, LACF turut mengangkat enam kesenian yang tersenarai di bawah UNESCO seperti silat, songket, tango, opera Cina Kun Qu, Longquan Celadon dan Kumiodori.
“Selain persembahan kesenian, penonton juga telah disajikan sebuah dokumentari khas ‘Longquan Celadon’ dengan kerjasama Zhejiang Provincial Department of Culture and Tourism China.
“Manakala, program berbentuk keilmuan pula seperti intelek seni, bengkel asas seni kaligrafi khat, bengkel asas tatarias opera Cina dan pelbagai lagi, dokumentari pemainan tradisional serta program bual bicara,”katanya dalam satu kenyataan di sini hari ini.

Mengulas lanjut Saraya berkata, penganjuran itu juga adalah sebagai usaha untuk memastikan kelangsungan seni budaya dalam memperkasakan pemuliharaan khazanah negara.
“Selain itu, kerjasama serampang dua mata bagi memperkenalkan keindahan warisan tidak
ketara dari pelbagai negara juga menjadi satu titik tolak memperkukuhkan persahabatan serta kerjasama strategik dalam seni budaya,”ujarnya.-KOSMO! ONLINE


Keluarga teruja, bangga anak masuk ‘billboard’ universiti
Oleh NURUL IZZATI ZAINI

5 November 2022, 5:09 pm
PETALING JAYA – Tiada apa yang lebih membanggakan buat kedua ibu bapa daripada melihat anaknya berjaya ketika melanjutkan pengajian di menara gading.
Perkara itu jelas dapat dilihat menerusi perkongsian di media sosial Mekyun apabila wajahnya terpampang di ‘billboard’ pintu utama Universiti Tun Hussein Onn Malaysia (UTHM), Johor.
Berkongsi momen tersebut, dia sempat mengambil gambar bersama ahli keluarga yang bangga dan teruja dengan pencapaiannya di hadapan ‘billboard’ berkenaan.
“Masih tak percaya Mekyun masuk ‘billboard’ universiti sendiri. Saya rasa sangat bangga dengan diri sendiri, pencapaian dan dimana saya telah berada sekarang.
“Ini semua untuk keluarga, kawan-kawan dan kamu semua. Mekyun sayang sangat dekat kamu semua,” kata graduan Ijazah Kejuruteraan Elektrik itu.
Rata-rata alumni UTHM turut mengucapkan tahniah kepada Mekyunnnn dan memuji pencapaian yang dimilikinya.

Terdapat juga komen ditinggalkan oleh pelajar yang menjadikan Mekyunnn sebagai idola untuk mereka belajar bersungguh-sungguh.
“Saya junior di UTHM, tiap-tiap hari lalu situ. Rasa makin bersemangat nak belajar sebab dengar kata akak pun asal dari Kelantan,” kata nginn_0908.
Mekyun yang merupakan anak kelahiran Kelantan berbangsa Cina, sering menjadi perhatian susulan perkongsian videonya bercakap dalam loghat Kelantan bersama ahli keluarga di media sosial.
Sehingga kini, video tular tersebut telah meraih sebanyak 888,200 penonton, 88,100 tanda suka dan 374 perkongsian. – KOSMO! ONLINE


PRU15: Calon PH Gua Musang menangis, sebak pertama kali bertanding
Oleh AIMUNI TUAN LAH

5 November 2022, 5:45 pm
GUA MUSANG – Calon Pakatan Harapan (PH) Parlimen Gua Musang, Asharun Uji, 48, menangis teresak-esak sebelum menyerahkan borang penamaan calon di Pejabat Tanah dan Jajahan di sini untuk proses penamaan calon bagi Pilihan Raya Umum ke-15 (PRU15) hari ini.
Pada mulanya, Asharun tersenyum dan melambai ke arah pihak media, namun secara tiba-tiba menangis sambil melaungkan kata-kata ‘ini bukan soal parti tetapi soal nasib rakyat, mari bangkit bersama-sama saya’.
Laungan Asharun itu turut mengejutkan beberapa orang petugas keselamatan yang berada di kawasan berhampiran.
Asharun yang lebih mesra dipanggil Abe Yo mengakui berasa sebak kerana pertama kali bertanding, namun tetap bersemangat demi perjuangan dan perubahan rakyat di Gua Musang.
“Saya sebak kerana Allah SWT telah gerakkan hati saya sebegini. Saya banyak kelemahan dan kekurangan, tetapi Allah SWT gerakkan hati untuk membantu rakyat.
“Jadi, saya harap semua rakyat sama-sama memberi sokongan dan peluang untuk menterjemahkan hasrat kita semua,” katanya ketika ditemui pemberita hari ini.

Parlimen Gua Musang menyaksikan pertembungan empat penjuru Asharun bersama calon daripada Barisan Nasional (BN), Tengku Razaleigh Hamzah, Datuk Mohd. Azizi Abu Naim (Perikatan Nasional) dan Datuk Dr. Samsu Adabi Mamat (Gerakan Tanah Air).
Pengumuman calon Parlimen bagi PRU15 itu dibuat oleh Pegawai Pengurus Pilihan Raya Ab. Pattah Hasbullah.
Calon BN, Tengku Razaleigh Hamzah menjadi calon pertama dalam senarai pencalonan diikuti Mohd. Azizi, Samsu Adabi dan Asharun. – KOSMO! ONLINE


Anak umur 21 tahun dapat hadiah Porsche RM555,000
Oleh KOSMO!

5 November 2022, 5:40 pm
PETALING JAYA – Ibarat bulan jatuh ke riba, apabila seorang gadis berusia 21 tahun meraikan hari lahirnya dengan sebuah kereta Porsche Cayman bernilai RM555,000.
Gadis itu mendapat kejutan daripada ibu bapanya yang menghantar sebuah lori bagi membawa hadiah tersebut ke tempat kerjanya, di mana kereta itu dimasukkan ke dalam kotak ‘plexiglass’.
Ibunya yang dikenali sebagai Wen berkata, hadiah tersebut ialah untuk memenuhi janji yang dibuat kepada anak gadis mereka beberapa tahun yang lalu.
“Masa dia kecil, ayahnya berjanji akan membelikan sebuah kereta mewah apabila dia berusia 21 tahun.
“Sejak itu, kami tidak pernah lupa akan janji itu dan berazam untuk memenuhinya apabila berkemampuan,” katanya.
Bagaimanapun, Wen menegaskan dia tidak pernah membeza-bezakan empat orang cahaya matanya, malah pernah memberi hadiah yang sama kepada anak lelakinya pada kelahiran yang ke-21.

Rata-rata komen di media sosial turut ‘menyeru’ pasangan masing-masing supaya menghadiahkan kereta yang sama apabila tiba hari kelahiran mereka.
Ada juga yang meninggalkan komen positif apabila mereka berazam untuk bekerja keras bagi mendapatkan kereta impian mereka.
Menurut laman web Porsche Malaysia, harga runcit kereta sport Porsche 718 Cayman ialah sekitar RM555,000. – KOSMO! ONLINE


Konsert NCT 127 dihentikan selepas 30 penonton pengsan
Oleh LIA OTHMAN

5 November 2022, 4:12 pm
JAKARTA – Pihak polis terpaksa menghentikan konsert NCT 127 yang berlangsung di Indonesia Convention Exhibition (ICE) selepas kira-kira 30 penonton pengsan.
Perkara itu disahkan jurucakap polis, Zulpan yang memberitahu konsert hari pertama itu dihentikan sekitar pukul 9.20 malam Jumaat.
“Ya konsert NCT di Tengerang dihentikan oleh pihak polis.
“Mereka ingin bertolak-tolak mahu dekat dengan panggung, mungkin akhirnya jatuh dan pengsan. Kira-kira 30 orang yang dilaporkan pengsan,” ujarnya.
Zulpan berkata, konsert tersebut berbaki 30 minit namun dihentikan atas dasar keselamatan penonton.
“Acara sudah berlangsung 2 jam 20 minit namun situasi semakin parah dan pihak polis mengambil keputusan menghentikan konsert itu bagi menghindari kemalangan lebih teruk,” ujarnya.

Konsert NCT 127: 2nd Tour Neo City: Jakarta – The Link sepatutnya berlangsung selama dua hari iaitu Jumaat dan Sabtu. – KOSMO! ONLINE


PRU15: Jadi PM diputuskan MT UMNO
Oleh ABDUL RASHID ABDUL RAHMAN

5 November 2022, 4:16 pm
BERA – Penyandang Ahli Parlimen Bera, Datuk Seri Ismail Sabri Yaakob berkata keputusan mengenai pencalonan beliau sebagai Perdana Menteri diputuskan oleh Majlis Tertinggi UMNO khususnya dalam Perhimpunan Agung UMNO.
Menurut Perdana Menteri, setakat ini tiada apa-apa keputusan terbaharu dibuat oleh Majlis Tertinggi UMNO mengenai calon perdana menteri lain selepas Pilihan Raya Umum Ke-15 (PRU15).
“Baru-baru ini 156 bahagian (UMNO) membuat usul saya sebagai calon Perdana Menteri selepas PRU15,”katanya dalam sidang akhbar di Dewan Konvensyen Majlis Daerah Bera di sini hari ini.
Menurut Ismail Sabri sekiranya menjadi Perdana Menteri semula, perkara yang akan dilakukan adalah merealisasi kembali Bajet 2023 dengan melakukan pembentangan semula seterusnya diluluskan.
Katanya, bajet tersebut adalah yang terbaik pernah dibentangkan kerajaan dengan memberikan fokus kepada setiap Keluarga Malaysia sama ada di luar bandar atau bandar.
“Saya kena fokus PRU15 kena menang Bera dulu, kedua BN menang dan boleh membentuk kerajaan, itu yang penting sekarang, Saya menang di Bera tetapi parti kalah PRU15 pun tidak ada makna,”katanya.

Sementara itu mengulas mengenai calon-calon BN yang digugurkan kembali menyokong parti itu beliau berkata itulah semangat dalam BN yang tidak memberi keutamaan kepada kepentingan individu sebaliknya mengutamakan kepentingan parti.
Katanya, sesiapa pun yang dicalonkan namun matlamat semua ahli adalah bagi memastikan kemenangan BN seterusnya mampu terus mentadbir negara.-KOSMO! ONLINE


PRU15: Tian Chua sedia terima keputusan parti
Oleh MARLIA ZAKARIA

5 November 2022, 4:43 pm
KUALA LUMPUR – Bekas Ahli Parlimen Batu, Chua Tian Chang atau Tian Chua yang bertanding sebagai calon bebas bagi Pilihan Raya Umum ke-15 (PRU15) sedia menerima sebarang keputusan parti.
Katanya, pimpinan parti berhak menentukan keputusan berkenaan keahliannya di dalam Parti Keadilan Rakyat (PKR) tersebut.
Beliau yang juga bekas Naib Presiden parti itu berkata, keputusan itu dibuat selepas berfikir panjang dan membuat keputusan bertanding sekaligus mengumumkan menjadi calon bebas di kawasan yang pernah disandangnya itu selama dua penggal sebelum ini.
“Saya berjanji kepada rakyat di Batu saya tidak akan lari atau tinggalkan mereka, jadi saya tawarkan diri untuk mereka buat pilihan.
“Apa yang utama sekarang, kepentingan parti politik perlu diketepikan dan sekarang pulangkan mandat kepada rakyat,” katanya ketika ditemui selepas pengumuman calon dibuat di Dewan Sekolah Menengah Sentul Utama, di sini hari ini.
Mengulas lanjut, Tian Chua turut menepis dakwaan bahawa tindakannya itu bakal memecahkan undi.

“Sama ada pecah undi atau tidak, biar keputusan PRU15 menentukan.
“Jika saya tidak tawarkan pilihan ini Parlimen Batu mungkin akan jatuh ke pihak lawan,” ujarnya. – KOSMO! ONLINE


PRU15: Senarai penuh calon Parlimen Sarawak
Oleh NUR ALWANI A. BAKAR

5 November 2022, 4:09 pm
Berikut adalah senarai penuh calon-calon yang bertanding pada Pilihan Raya Umum Ke-15 di negeri Sarawak.
P192 MAS GADING
Mordi Anak Bimol ( PH)
Lidang Disen (GPS)
Ryan Sim Min Leong (PBK)
Pengundi Berdaftar: 47,171
Penyandang: Nordi Bimol (DAP)
P193 SANTUBONG
Datuk Seri Nancy Shukri (GPS)
Affendi Jeman (Bebas)
Mohamad Zen Peli (PH)
Pengundi Berdaftar: 79,540
Penyandang: Wan Junaidi Tuanku Jaafar (BN)
P194 PETRA JAYA
Datuk Seri Fadillah Yusof (GPS)
Sopian Julaihi (PH)
Othman Abdillah (Sedar)

Pengundi Berdaftar: 109,809
Penyandang: Fadillah Hj Yusoff (GPS)
P195 BANDAR KUCHING
Kelvin Yii Lee Wuen (PH)
Tay Tze Kok (GPS-SUPP)
Voon Lee Shan (PSB)
Pengundi Berdaftar: 109,710
Penyandang: Kelvin Yii Lee Wuen (DAP- PH)
P196 STAMPIN
Chong Chieng Jen (DAP)
Lo Khere Chiang (GPS)
Lue Chieng Hin (PSB)
Pengundi Berdaftar: 121,009
Penyandang: Chong Chieng Jen (DAP)
P197 KOTA SAMARAHAN
Datuk Rubiah Haji Wang (GPS)
Abang Halil (PH)
Pengundi Berdaftar: 82,229
Penyandang: Datuk Rubiah Haji Wang (GPS)
P198 PUNCAK BORNEO
Datuk Willie Anak Mongin (GPS)
Diog Dios (PH)
Iana Anak Akam (PSB)
Pengundi Berdaftar: 79,969
Penyandang: Datuk Willie Anak Mongin (GPS)
P199 SERIAN
Learry Anak Jabul ( PH)
Datuk Seri Richard Riot Anak Jaem (GPS)
Elsiy Tingang (PSB)
Alim Impira (Bebas)
Pengundi Berdaftar: 65,273
Penyandang: Richard Riot (GPS)
P200 BATANG SADONG
Lahaji Lahiya (PH)
Rodiyah Sapiee (GPS)
Pengundi Berdaftar: 32,640
Penyandang: Dato’ Sri Hajah Nancy Binti Shukri (GPS)
P201 BATANG LUPAR
Hamdan Sani (PN)
Mohamad Shafizan Kepli (GPS)
Wel @ Maxwel Rojis (PH)
Pengundi Berdaftar: 43,072
Penyandang: Hajah Rohani Abdul Karim (GPS)
P202 SRI AMAN
Doris Sophia Brodi (GPS)
Naga Libau @ Tai Wei Wei (PH)
Wilson Entabang (PSB)
Masir Anak Kujat (Bebas)
Pengundi Berdaftar: 50,164
Penyandang: Masir Anak Kujat (Bebas)
P203 LUBOK ANTU
Jugah Anak Muyang (PN)
Roy Angau Anak Gingkoi (GPS)
Langga Lias (PH)
Johnical Rayong Ngipa (PSB)
Pengundi Berdaftar: 28,995
Penyandang: Tambat @ Jugah Anak Muyang (Bebas)
P.204 BETONG
Richard Rapu @ Aman Anak Begri (GPS)
Patrick Kamis (PH)
Hasbie Satar (Bebas)
Pengundi Berdaftar: 41,743
Penyandang: Robert Lawson Chuat (GPS)
P205 SARATOK
Datuk Ali Anak Biju (PN)
Giendam Anak Jonathan Tait (GPS)
Ibil Jaya (PH)
Pengundi Berdaftar: 44,531
Penyandang: Datuk Ali Anak Biju (Bersatu)
P206 TANJONG MANIS
Yusuf Abd Wahab (GPS)
Zainab Suhaili (Amanah)
Pengundi Berdaftar: 32,948
Penyandang: Yusuf ABD Wahab (GPS)
P.207 IGAN
Ahmad Johnie Zawawi (GPS)
Hud Andri (PH)
Pengundi Berdaftar: 28,290
Penyandang: Ahmad Johnie Haji Zawawi (GPS)
P.208 SARIKEI
Roderick Wong Siew Lead (DAP)
Datuk Seri Huang Tiong Sii (GPS)
Pengundi Berdaftar: 55,018
Penyandang: Wong Ling Biu (DAP)
P.209 JULAU
Datuk Larry Sng Wei Shien (PBM)
Susan George (PBDS)
Datuk Joseph Salang Anak Gandum (GPS)
Elly Lawai Ngalai (Bebas)
Pengundi Berdaftar: 34,850
Penyandang: Larry Sng Wei Shien (PBM)
P210 KANOWIT
Aaron Ago Anak Dagang (GPS)
Joseph Nyambong (PH)
Michael Anak Lias (Bebas)
Dr. Elli Luhat (Bebas)
George Chen (Bebas)
Pengundi Berdaftar: 30,988
Penyandang: Datuk Ago Anak Dagang (GPS)
P211 LANANG
Alice Lau King Yieng (PH)
Wong Ching Yong (GPS)
Priscilla Lau (PBK)
Wong Tiing Kiong (Bebas)
Pengundi Berdaftar: 87,356
Penyandang: Alice Lau Kiong Yieng (DAP)
P.212 SIBU
Oscar Ling Chai Yew (DAP)
Clarence Ting Ing Horh (GPS
Datuk Seri Wong Soon Koh (PSB)
Pengundi Berdaftar: 105,875
Penyandang: Oscar Ling Chai Yew (DAP)
P213 MUKAH
Datuk Hanifah Hajar Taib (GPS)
Abdul Jalil Bujang (PH)
Pengundi Berdaftar: 46,964
Penyandang: Hanifah Hajar Taib (GPS)
P214 SELANGAU
Edwin Anak Banta (GPS)
Umpang Sabang (PH)
Joseph Usau (PH)
Pengundi Berdaftar: 45,743
Penyandang: Baru Bian (PSB)
P.215 KAPIT
Datuk Seri Alexander Nanta Linggi (GPS)
Robert Saweng (PBDS)
Pangkas AK. Unggang (PH)
Pengundi Berdaftar: 45,210
Penyandang: Alexander Nanta Linggi (GPS)
P216 HULU RAJANG
Datuk Wilson Ugak Anak Kumbong (GPS)
Abun Sui Anyit ( PH)
Pengundi Berdaftar: 43,438
Penyandang: Wilson Ugak Anak Kumbong (GPS)
P217 BINTULU
Duke Anak Janteng (PN)
Chiew Chan Yew (DAP)
Datuk Seri Tiong King Sing (GPS)
Pengundi Berdaftar: 113,599
Penyandang: Datuk Seri Tiong King Sing (GPS)
P.218 SIBUTI
Lukanisman Awang Sauni (GPS)
Zolhaidah Suboh (PH)
Bobby Anak William (PBDS)
Pengundi Berdaftar: 58,522
Penyandang: Lukanisman Awang Sauni (GPS)
P.219 MIRI
Jeffry Phang (GPS)
Chiew Choon Man ( PH)
Datuk Lawrence Lai (PSB)
Pengundi Berdaftar: 143,229
Penyandang: Michael Teo Yu Keng (PH)
P220 BARAM
Anyi Ngau (GPS)
Roland Engan (PH)
Wilfred Entika (Bebas)
Pengundi Berdaftar: 59,535
Penyandang: Datuk Anyi Ngau (GPS-PDP)
P.221 LIMBANG
Datuk Hasbi Habibollah (GPS)
Racha Balang (PH)
Pengundi Berdaftar: 41,999
Penyandang: Datuk Hasbi Habibollah (GPS)
P222 LAWAS
Datuk Henry Sum Agong (GPS)
Hj Japar Suyut (PH)
Baru Bian (PSB)
Pengundi Berdaftar: 33,655
Penyandang: Datuk Henry Sum Agong (GPS)
KOSMO! ONLINE


PRU15: Enam kertas pencalonan ditolak SPR
Oleh EDDY AQMAL MOHAMED HAMIDI

5 November 2022, 4:38 pm
PUTRAJAYA – Sebanyak enam kertas penamaan calon telah ditolak oleh Suruhanjaya Pilihan Raya (SPR) dalam proses penamaan calon bagi Pilihan Raya Umum ke-15 (PRU15) yang berlangsung di seluruh negara hari ini.
Pengerusi SPR, Tan Sri Abdul Ghani Salleh berkata, daripada enam kertas penamaan yang ditolak itu, empat daripadanya merupakan kerusi Parlimen dan dua lagi adalah kerusi Dewan Undangan Negeri (DUN).
“Urusan penamaan calon bagi PRU15 dan Pilihan Raya Kecil (PRK) N66 Bugaya, Sabah yang berlangsung hari ini telah berjalan dengan lancar.
“Sebanyak 222 Pusat Penamaan Calon (PPC) telah dibuka di seluruh negara bermula pukul 9 sehingga 10 pagi tadi bagi bakal calon mengemukakan kertas penamaan mereka,” katanya pada sidang akhbar di sini hari ini.
Menurut Abdul Ghani, PRU15 kali ini melibatkan sebanyak 222 kerusi parlimen dan 117 kerusi DUN iaitu masing-masing Pahang, Perlis, Perak serta kerusi N66 Bugaya, Sabah.
“Tiada kerusi yang menang tanpa bertanding namun enam kertas pencalonan telah ditolak yang masing-masing empat kerusi Parlimen dan dua kerusi DUN.

“Parlimen P115 Batu mencatatkan jumlah pertandingan tertinggi dalam PRU15 yang melibatkan 10 penjuru manakala bagi DUN pula yang paling tinggi adalah N.47 Chenderiang, Perak iaitu tujuh penjuru,” ujar beliau.
Abdul Ghani menjelaskan, dengan selesainya urusan penamaan calon tersebut, maka tempoh berkempen bermula selepas pengisytiharan pilihan raya dipertandingkan oleh pegawai pengurus sehingga pukul 11.59 malam 18 November ini.
Sementara itu, ketika ditanya mengenai prosedur operasi standard (SOP) bagi kempen pilihan raya, Abdul Ghani berkata, perkara itu akan diumumkan kelak menerusi kenyataan media.
“Tiada (hari ini), kita akan maklumkan kemudian,’ ujar beliau. – KOSMO! ONLINE


PRU15: Senarai penuh calon Parlimen di Pahang
Oleh FLORINA DERIS dan ABDUL RASHID ABDUL RAHMAN

5 November 2022, 4:52 pm
Berikut adalah senarai penuh calon-calon yang bertanding pada Pilihan Raya Umum Ke-15 di negeri Pahang.
P078 – CAMERON HIGHLANDS
Calon
Datuk Ramli Mohd Nor (BN/UMNO)
Dr. Abdul Rasid Mohamed Ali (PN/Bersatu)
Chiong Yoke Kong (PH/DAP)

Pengundi Berdaftar:46,020
Penyandang : Datuk Ramli Mohd Nor

P079 – LIPIS
Calon
Datuk Seri Abdul Rahman Mohamad (BN/UMNO)
Datuk Mohamad Shahrum Osman (PN/Bersatu)
Tengku Zulpuri Shah Raja Puji (PH/DAP)
Aishaton Abu Bakar (GTA/Pejuang)
Pengundi Berdaftar : 47,124
Penyandang : Datuk Seri Abdul Rahman Mohamad (BN/UMNO)

P080 – RAUB
Calon
Datuk Chong Sin Woon (BN/MCA)
Datuk Mohd Fakrunizam Ibrahim (PN/Bersatu)
Chow Yu Hui (PH/DAP)
Norkhairul Anuar Mohamed Nor (GTA/Pejuang)
Pengundi Berdaftar: 75,064
Penyandang: Tengku Zulpuri Shah Raja Puji (PN/DAP)
PO81 – JERANTUT
Calon
Datuk Mohd Zulkarmi Abu Bakar (BN/UMNO)
Khairil Nizam Khirudin (PN/Pas)
Datuk Dr. Hassan Basri Awang Mat (PH/PKR)
Pengundi Berdaftar: 87,051
Penyandang : Datuk Ahmad Nazlan Idris (BN/UMNO)
P082 – INDERA MAHKOTA
Calon
Datuk Quek Tai Seong (BN/MCA)
Datuk Seri Saifudin Abdullah (PN/Bersatu)
Zuraidi Ismail (PH/PKR)
Mohamad Nor Sundari (Pejuang)
Pengundi Berdaftar : 120,549
Penyandang : Datuk Seri Saifuddin Abdullah

P083 – KUANTAN
Calon
Datuk Seri Abd Hamid Nazahar (BN/UMNO)
Wan Razali Wan Nor (PN/Pas)
Fuziah Salleh (PN/PKR)
Mejar Anuar Tajuddin (B) (Pejuang)
Pengundi Berdaftar : 87,597
Penyandang :Fuziah Salleh (PN/PKR)
PO84 – PAYA BESAR
Calon
Datuk Indera Mohd Shahar Abdullah (BN/UMNO)
Aireroshairi Roslan (PN/Pas)
Ahmad Azam Mohamad Salleh (PH/Amanah)
Rosminahar Mohd Amin (GTA/Pejuang)
Pengundi Berdaftar : 79,744
Penyandang: Datuk Shahar Abdullah (BN/UMNO)

P085 PEKAN
Calon
Datuk Seri Sh Mohmed Puzi Sh Ali (BN/UMNO)
Mohd Fadhil Noor Abdul Karim (PN/Pas)
Mohd Naim Zainal Abidin (PH/PKR)
Radhi Abdul Razak (GTA/Pejuang)
Tengku Datuk Hisham (Bebas)
Pengundi berdaftar : 119, 443
Penyandang: Datuk Seri Najib Tun Razak (BN/UMNO)

P086 MARAN
Calon
Datuk Seri Shahaniza Shamsudin (BN/UMNO)
Datuk Seri Ismail Abd. Muttalib (PN/Pas)
Ahmad Shuhor Awang (PH/Amanah)
Muhamad Hafiz Al-Hafiz (Bebas)
Pengundi berdaftar : 53,128
Penyandang: Datuk Seri Ismail Abd. Muttalib – (BN/UMNO)

P087 KUALA KRAU
Calon
Datuk Seri Ismail Mohamed Said (BN/UMNO)
Kamal Ashaari (PN/Pas)
Juhari Osman (PH/Amanah)
Sharuddin Mohamed Salleh (GTA/Pejuang)
Pengundi berdaftar : 60,537
Penyandang : Datuk Seri Ismail Mohamed Said (BN/UMNO)

P088 TEMERLOH
Calon
Datuk Seri Mohd. Sharkar Shamsudin (BN/UMNO)
Salamiah Mohd. Nor (PN/Pas)
Mohd Hasbie Muda (PH/Amanah)
Aminuddin Yahaya (GTA/Gagasan Bangsa)
Pengundi berdaftar : 106,829
Penyandang : Anuar Tahir (PH/Amanah)
P089 BENTONG
Calon
Datuk Seri Liow Tiong Lai (BN/MCA)
Datuk Roslan Hassan (PN/Bersatu)
Young Syefura Othman (PH/DAP)
Achik Khalil (Bebas)
Wong Tack (Bebas)
Pengundi Berdaftar : 87,058
Penyandang : Wong Tack (PH/DAP)

P090 BERA
Calon
Datuk Seri Ismail Sabri Yaakob (BN/UMNO)
Datuk Asmawi Harun (PN/Bersatu)
Abas Awang (PH/PKR)
Pengundi berdaftar : 77,669
Penyandang : Datuk Seri Ismail Sabri Yaakob (BN)

P091 ROMPIN
Datuk Seri Hasan Arifin (BN/UMNO)
Abdul Khalib Abdullah (PN/Bersatu)
Erman Shah Jaios (PH/PKR)
Hamizi Hussain (Bebas)
Pengundi berdaftar : 89,131
Penyandang : Datuk Seri Hasan Arifin
KOSMO! ONLINE


Nur Arisya permata baharu negara
Oleh MUHAMMAD ZUHAILY BADLISHAH

5 November 2022, 4:48 pm
KUALA LUMPUR – Atlet Perlis, Nur Arisya Nabila Adi Fazril menanam impian untuk mewakili Malaysia di pentas antarabangsa mengikut jejak dua idolanya, Datuk Abdul Latif Romly dan Mohamad Ridzuan Mohamad Puzi.
Pelari jarak jauh berusia 15 tahun itu memulakan kariernya pada landasan tepat selepas meraih pingat emas 1,500 meter (m) T20 (masalah pembelajaran) pada Para Sukan Malaysia (Sukma) 2022 hari ini.
Nur Arisya yang membuat penampilan pertama pada edisi kali ini, mencetak masa enam minit 16 saat (s) pada aksi final di Stadium Mini Majlis Sukan Negara (MSN), Bukit Jalil itu.
Menurutnya, kejayaan Latif dan Ridzuan Puzi yang lebih mesra disapa Dikwan, menjadi sumber inspirasinya untuk menempa kejayaan pada Para Sukma 2022.
“Dari kecil lagi minat ALatif dan Dikwan. Mereka berdua juga dari negeri saya (Perlis) dan kalau boleh nak jadi macam mereka mewakili Malaysia.
“Kali pertama beraksi di pentas Para Sukma sememangnya agak gugup tetapi Alhamdulillah saya berjaya tamatkan larian di tempat pertama,” kata pelajar dari Sekolah Menengah Kebangsaan Syed Alwi, Kangar itu.

Pingat perak acara itu menjadi milik pelari Johor, Siti Nor Insyirah Mohamad Ariffin dengan masa 6:21.66s, manakala gangsa dimenangi Siti Zainab Haron dari Kelantan (6:24.91s).
Sebagai rekod, Latif adalah juara dua kali Sukan Paralimpik acara lompat jauh T20 pada edisi Rio 2016 dan Tokyo 2020, manakala Ridzuan juga pernah meraih pingat emas 100m T36 (cerebral palsy) Rio 2016. – KOSMO! ONLINE


Ebit Lew ziarah, beri sumbangan kepada Jahidah
Oleh TUAN NURHIDAYAH TUAN AB.GHANI

5 November 2022, 4:35 pm
PETALING JAYA – Pendakwah bebas, Ebit Lew menziarahi wanita yang menjadi mangsa keganasan rumah tangga, Jahidah Nordin, 43, dan memberi sumbangan serta semangat buat keluarga itu.
Dalam hantaran di Facebook Ebit Lew berkata, melihat keadaan Jahidah yang separuh sedar itu membuatkan beliau rasa sayu ketika melawatnya di Negeri Sembilan hari ini.
“Jahidah koma setahun akibat insiden disyaki mangsa dera suami dan pada masa itu beliau mengandung 6 minggu.
“Kekuasaan Allah, beliau selamat melahirkan anak ketika itu dan kini anaknya Ehsan Nufail berusia 11 bulan. Syukur beliau dijaga adiknya yang baik,” katanya.
Pada masa yang sama, Ebit Lew turut memberi sumbangan kepada Jahidah termasuk beberapa barangan bayi seperti kereta sorong bayi dan kerusi keselamatan kanak-kanak.
“Kasihannya sehingga otaknya dan tulang belakang, tulang rusuk teruk cedera. Mata dah buka tapi belum bercakap dan memberi respon lagi.

“Masa saya berdoa dan bercakap beliau hanya memandang. Allahuakbar beratnya ujianmu seorang ibu. Allah akan tinggikan darjatmu begitu tinggi insya Allah,” ujarnya.
Sebelum ini, Kosmo! melaporkan dalam kejadian pada 4 Mei 2021, Jahidah yang menetap di Johor Bahru koma disebabkan kecederaan parah pada kepala dengan tengkorak terpaksa dibuang akibat pendarahan selain rahang, tulang belakang serta rusuk retak.
Jahidah pada mulanya dimasukkan ke Unit Rawatan Rapi (ICU) Hospital Sultanah Aminah, Johor Bahru dan kemudian dipindahkan ke Hospital Tuanku Ja’afar,  Seremban atas permintaan keluarga dan nasihat pihak hospital.
Jahidah selamat melahirkan bayi lelaki, Eshan Nufail secara pembedahan pada 30 November 2021. – KOSMO! ONLINE


PRU15: Hamzah tidak terkesan disorak katak, pengkhianat
Oleh ASLIZA MUSA

5 November 2022, 4:27 pm
LARUT – Datuk Seri Hamzah Zainudin menegaskan tidak terkesan dengan sorakan ‘katak’ dan ‘pengkhianat’ yang ditujukan penyokong parti lawan kepadanya.
Penyandang kerusi Parlimen Larut itu berkata, situasi itu adalah perkara yang biasa berlaku dalam pilihan raya.
“Itu perkara biasa dalam PRU (pilihan raya), sorakan-sorakan itu tidak memberi makna kerana apa yang penting adalah pengundi.
“Malah, apabila saya bertemu dengan calon-calon dan wakil-wakil calon dari sebelah sana, mereka peluk saya, ada yang bercakap perkara-perkara yang telah saya lakukan untuk mereka.
“Mereka tahu jasa-jasa yang telah saya buat. Kalau pun mereka mengatakan saya pengkhianat, mereka tidak sedar apa yang saya lakukan adalah untuk rakyat, bukan untuk diri saya,” katanya ketika ditemui selepas proses penamaan calon Pilihan Raya Umum Ke-15 (PRU15) Parlimen Larut di bangunan Pejabat Daerah dan Tanah Selama, Selama di sini hari ini.
Terdahulu, Hamzah yang juga Menteri Dalam Negeri disambut dengan laungan katak oleh sebahagian penyokong sejurus keluar dari bangunan tersebut.

Hamzah bagaimanapun tenang dan secara bersahaja melambaikan tangan kepada penyokong yang berada berhampiran tempat pengumuman calon oleh petugas Suruhanjaya Pilihan Raya (SPR). – KOSMO! ONLINE


PRU15: ‘Abang Din’ pilih logo Bebas lambang pokok
Oleh SAFINA RAMLI

5 November 2022, 4:46 pm
BALIK PULAU – Seorang calon bebas bagi kerusi Parlimen Balik Pulau, Datuk Seri Sabaruddin Ahmad atau lebih mesra disapa dengan panggilan ‘Abang Din’ yakin kehadirannya di situ mampu menggugat lima lagi calon lain yang turut bertanding di kawasan itu pada Pilihan Raya Umum Ke-15 (PRU15).
Beliau yang merupakan anak jati Permatang Pasir, Balik Pulau berkata, dia meluahkan keyakinan dirinya untung memenangi kerusi Parlimen yang disandang Datuk Muhammad Bakhtiar Wan Chik dari Pakatan Harapan (PH).
“Saya yakin boleh menang di sini walaupun baharu pertama kali bertanding sebab saya anak jati Permatang Pasir kerana keluarga, sahabat handai saya semuanya berada di Parlimen ini.
“Saya juga memilih lambang pokok sebagai logo sebab pokok semua orang boleh berteduh,” katanya ketika ditemui selepas selesai proses pengumuman calon di pekarangan Politeknik Balik Pulau di sini.
Parlimen Balik Pulau menyaksikan pertandingan enam penjuru melibatkan Datuk Muhammad Bakhtiar Wan Chik (PH), Datuk Shah Headan Ayoob Hussain Shah (BN),
Muhammad Harris Idaham Abdul Rashid (PN), Ahmad Fazli Mohammad ( GTA) dan seorang lagi calon bebas, Datuk Seri Johnny Ch’ng Ewe Gee.
Dalam pada itu, Sabaruddin yang berusia 49 tahun memberitahu lagi, beliau tidak menjanjikan bulan dan bintang kepada pengundi-pengundi di Parlimen Balik Pulau sebaliknya mahu memastikan kebajikan penduduk di situ terjaga.

“Saya tidak akan janjikan benda yang saya tidak boleh buat terutama kepada masyarakat, saya hanya tawarkan perkara yang boleh saya buat sahaja. Apabila menang nanti, saya akan sokong kerajaan yang ditubuhkan nanti,” katanya.
Dalam pada itu, seorang lagi calon bebas, Johnny berkata, dia memilih untuk bertanding selepas mendapat restu daripada ibunya, Chua Baby.
“Keputusan untuk bertanding di Balik Pulau hanya diputuskan pada malam Jumaat selepas ibu saya menyatakan keinginannya untuk melihat saya bertanding di sini.
“Saya ada dua pilihan tetapi memandangkan ratu hati saya meminta saya bertanding di Balik Pulau, maka saya turuti sahaja,” jelasnya. – KOSMO ONLINE


‘Tolong sambung kontrak Elly Mazlein’
Oleh MUHAMMAD HAIKAL RAMLI

6 November 2022, 10:11 pm
PETALING JAYA – Gaya spontan Nabil Ahmad dan Elly Mazlein dalam mengendalikan konsert Gegar Vaganza di minggu ke-8 sekali lagi raih pujian netizen.
Selain persembahan oleh peserta itu sendiri, persembahan pembukaan dan telatah lucu oleh gandingan serasi itu sentiasa dinanti oleh penonton setia Gegar Vaganza.
Tinjauan Kosmo! di media sosial mendapati, orang ramai menzahirkan rasa geli hati dengan celoteh dan telatah Nabil dan juga Elly Mazlein atau mesra disapa Kak Lina Pom Pom.
“Suka sangat Kak Lina, beliau ibarat menghiasi setiap malam minggu, Astro tolonglah sambung kontrak Kak Lina sampai bila-bila,” komen seorang netizen.
“Kak Lina dan Haji Nabil tanpa gagal membuat kami sekeluarga gelak sampai tak kering gusi, tolong kekalkan Kak Lina kerana dia adalah aset baru untuk Gegar Vaganza,” komen seorang lagi netizen.
“Kehadiran Elly Mazlein menemani Haji Nabil memang melengkapi antara satu sama lain,” tulis netizen yang lainnya.

Di sisi lainnya, terdapat juga netizen yang menzahirkan rasa sedih kerana Gegar Vaganza ( akan melabuhkan tirainya selang beberapa minggu lagi.
“Sedihnya selepas ini Gegar Vaganza sudah habis, tak dapat nak tengok keletah Pom Pom dengan Nabil, sendu la ahad,” ciap seorang netizen.
Untuk rekod, pentas akhir Gegar Vaganza 9 dijangka akan berlangsung pada 27 November 2022. – KOSMO! ONLINE.


Piala Malaysia: Selangor selangkah ke separuh akhir
Oleh MUHAMAD ARDIE PUTRA SUHAIMI

6 November 2022, 11:14 pm
PETALING JAYA – Pasukan Selangor FC berjaya memanfaatkan kelebihan beraksi di laman sendiri untuk meraih bekalan selesa selepas menewaskan Negeri Sembilan FC (NSFC) 2-0 pada aksi suku akhir pertama Piala Malaysia sebentar tadi.
Pada perlawanan di Stadium MB Petaling Jaya itu, skuad Tan Cheng Hoe membariskan kesebelasan terbaik dengan menyenaraikan trio serangan berbisa terdiri daripada Herlison Caion, Hein Htet Aung dan Nor Hakim Hassan.
Htet Aung tidak menunggu lama untuk menguji gawang pasukan lawan tetapi rembatan yang dilakukan pada minit pertama berjaya ditepis penjaga gol NSFC, Ahmad Syihan Hazmi.
Pemain import dari Myanmar itu terus menjadi nadi buat jentera serangan Gergasi Merah tetapi beberapa hantaran yang dilakukan gagal disudahkan dengan baik oleh Caion.
Htet Aung sekali lagi memiliki peluang keemasan untuk menjaringkan gol dengan percubaan yang dibuat pada minit ke-45 masih gagal melepasi Syihan dengan kedudukan 0-0 berakhir pada babak pertama.
Bersambung pada separuh masa kedua, skuad Selangor akhirnya meraih tuah selepas dihadiahkan sepakan penalti apabila pertahanan NSFC, Herold Goulon mengasari Shahrul Nazeem sekali gus dilayangkan kad merah.

Kesempatan tersebut digunakan sepenuhnya oleh Caion untuk meledak gol pembukaan pada minit ke-55.
Kelebihan beraksi dengan 11 pemain membolehkan skuad Merah Kuning terus menguasai perlawanan dan berusaha untuk menggandakan jaringan.
Gol kedua Selangor akhirnya berjaya diraih menerusi ledakan pemain gantikan, Aliff Haiqal pada minit ke-90 untuk menghadiahkan kemenangan berharga buat pasukan tuan rumah.
Aksi suku akhir kedua akan dilangsungkan di Stadium Tuanku Abdul Rahman, Paroi pada Sabtu depan.
Selangor kini dalam misi memburu Piala Malaysia buat kali ke-34 dalam sejarah selepas kali terakhir mendakap trofi berprestij itu pada edisi 2015 dengan menewaskan Kedah 2-0 di pentas final. – KOSMO! ONLINE


Pecco juara dunia MotoGP 2022
Oleh MOHD RASDAN AHMAD

6 November 2022, 10:07 pm
VALENCIA – Pelumba Ducati, Francesco ‘Pecco’ Bagnaia menoktahkan gelaran sulungnya dalam Kejuaraan Motosikal Dunia (MotoGP) pada perlumbaan terakhir di Grand Prix (GP) Valencia hari ini.
Meskipun Pecco menamatkan saingan tempat kesembilan namun ia sudah memadai buat pelumba Itali itu untuk merangkul gelaran dunia MotoGP 2022 selepas dia hanya memerlukan dua mata di Litar Ricardo Tormo sekali gus menewaskan pencabar terdekat dari pasukan Monster Energy Yamaha, Fabio Quartararo.
Keputusan itu sekali gus menamatkan penantian 15 tahun pasukan Ducati selepas kali terakhir pasukan Itali itu muncul juara kategori pelumba pada 2007 menerusi Casey Stoner.
Bagnaia juga memastikan pelumba Itali kembali merangkul gelaran berprestij itu selepas kali terakhir mereka menjulangnya trofi kemenangan menerusi gurunya iaitu Valentino Rossi pada 2009.
Pada saingan tersebut, Bagnaia yang memulakan saingan dipetak kelapan bermula agresif apabila bersaing rapat dengan juara musim lalu, Quartararo apabila pelumba Yamaha itu berada di hadapannya.
Quartararo yang terdesak mencari kemenangan dilihat terus bekerja keras dan berlaku sedikit pelanggaran dengan Bagnaia hingga menyebabkan winglet jentera Bagnaia, Desmosedici GP22 tercabut.

Insiden tersebut menyebabkan Pecco lebih berhati-hati dan membiarkan Quartararo melepasinya namun pelumba Yamaha tersebut sekadar menamatkan saingan tempat keempat.
Sementara itu, Alex Rins melakukan kejutan selepas muncul juara sekali gus menghadiahkan kemenangan bermakna buat Suzuki kerana pasukan berpangkalan Jepun itu mengumumkan untuk meninggalkan perlumbaan MotoGP.
Pelumba Red Bull KTM Factory Racing, Brad Binder menamatkan saingan tempat kedua manakala Jorge Martin (Pramac Racing) tempat ketiga. – KOSMO! ONLINE.


Hati-hati ‘bahan’, Nabil ditegur jangan melampau
Oleh MUHAMMAD HAIKAL RAMLI

6 November 2022, 10:48 pm
PETALING JAYA – Tindakan Nabil Ahmad yang mengajuk cara penyanyi dan juga juri jemputan daripada Indonesia di Gegar Vaganza minggu ke-8, Raisa, yang menggunakan bahasa Inggeris ketika memberi komen undang rasa tidak puas hati netizen.
Raisa yang hadir memenuhi kerusi juri jemputan tampil menggunakan bahasa Inggeris untuk memberi komen kepada peserta ketika itu iaitu Hazrul Nizam yang menyanyikan lagu ‘Widuri’.
Susulan gurauan Nabil yang didakwa melampau itu, rata-rata netizen meminta Nabil untuk lebih berhati-hati dan tidak mengajuk cara seseorang individu memberikan komen.
“Raisa kelihatan tidak selesa apabila Nabil mengajuknya bercakap dalam bahasa Inggeris. Nabil tidak patut melebihi batas, perlu berhati-hati,” komen seorang netizen.
“Nabil kena pandai tengok suasana dan ‘tone down’ apabila buat lawak sebab boleh nampak Raisa tidak faham dan saya rasa dia tidak selesa. Macam melampau sangat, siap bahan bagai,” komen seorang netizen lagi.
“Bahasa itu lingua franca, tidak kisah menggunakan bahasa apa asalkan mudah difahami, Nabil sangat perlu berhati-hati, jangan melampau,” ciap seorang netizen.

Sementara itu, terdapat segelintir netizen yang berpendapat, mentaliti kita harus berada di kelas pertama dan menerima sesuatu yang bukan kebiasaan kerana ianya bukanlah suatu kesalahan untuk memberi komen dalam bahasa Inggeris.
“Bila Nabil ajuk Raisa cakap, baru aku sedar benda ini berlaku dekat mana-mana sahaja, Dari budak kecil di sekolah, dekat universiti, dekat tempat kerja waima dalam kalangan keluarga dan keluarga, kalau ada yang cakap English, mesti ada yang ajuk macam benda itu suatu kesalahan,” komen netizen yang lainnya.- KOSMO! ONLINE.


PRU15: Cuti umum jika PN menang PRU15
Oleh MOHD YUNUS YAKKUB

6 November 2022, 10:32 pm
SHAH ALAM – Cuti umum sehari akan diberikan sekiranya Perikatan Nasional (PN) memenangi Pilihan Raya Umum ke-15 (PRU15).
Pengerusi PN, Tan Sri Muhyiddin Yassin berkata, tawaran tambahan itu bagi memboleh pengundi luar keluar mengundi tanpa perlu memohon cuti pada hari Ahad atau Isnin.
Katanya, beliau mengetahui keinginan rakyat untuk mengundi amat tinggi termasuk pengundi luar yang terpaksa mengundi di kampung halaman atau tempat lain daripada tempat tinggal mereka.
“Jadi, saya nak umumkan, jika PN menang dalam pilihan raya pada hari Sabtu (19November) nanti, kita akan isytihar cuti umum pada hari Ahad (20 November) bagi negeri Kedah, Kelantan, Terengganu dan Johor.
“Hari Isnin (21November) bagi negeri-negeri lain,” katanya ketika berucap pada majlis pelancaran tawaran PN Best di sini, hari ini.
Muhyiddin menegaskan, tawaran PN adalah tawaran yang boleh dilaksanakan dengan pengalaman yang ada sebagai kerajaan sebelum ini.

Tambah beliau, sebuah Jawatankuasa Khas dianggotai ahli pakar akan dibentuk bagi memantau segala pelaksanaan inisiatif dan program yang terkandung tawaran PN Best sebagai bukti komitmen PN terhadap pelaksanaan tawaran itu.
PN Best dengan bertemakan Prihatin, Bersih dan Stabil: Malaysia Gemilang merangkumi 12 tunjang utama, 30 pendekatan dan 234 tawaran. -KOSMO! ONLINE.


Netizen minta Nabil jaga adab, henti ajuk Inggeris Raisa
Oleh MOHD. HAIKAL ISA

6 November 2022, 10:38 pm
PETALING JAYA – Netizen menggesa pengacara Gegar Vaganza musim kesembilan (GV9), Nabil Ahmad menghormati juri jemputan, Raisa dengan berhenti mengajuk penyanyi itu yang lebih selesa memberikan kritikan menggunakan bahasa Inggeris.
Menjengah gelanggang Twitter, ramai dalam kalangan pengguna platform media sosial tersebut melahirkan rasa tidak puas hati terhadap Nabil atau nama sebenarnya, Ahmad Nabil Ahmad yang gemar berseloroh berhubung perihal terbabit.
“Bila Nabil ajuk Raisa cakap Inggeris, baru aku sedar benda ni berlaku di mana-mana sahaja.
“Dari budak-budak kecil di sekolah, universiti dan bahkan di tempat kerja pun atau dalam kalangan rakan-rakan dan famili, kalau ada yang jenis suka ‘speaking’, mesti ada yang suka ajuk macamlah benda itu pelik,” ujar seorang pengguna Twitter.
Sementara itu, ramai netizen yang meminta Nabil menjaga adab mengendalikan program realiti nombor satu tanah air tersebut.
“Kesian dia (Raisa). terus masam muka. Saya berharap Raisa okey dan tak ambil hati sangat,” demikian antara ciapan ‘pedas’ ditinggalkan netizen.
Terdahulu, Nabil meninggalkan komen berseloroh terhadap Raisa yang memiliki hampir 40 juta pengikut Instagram berbunyi: “Menyesallah tu ‘speaking’ English tadi kan Raisa.”

Raisa atau nama sebenarnya, Raisa Andriana, 32, sememangnya selesa berkomunikasi dalam bahasa Inggeris sementelah fasih berbahasa Indonesia dalam kehidupan sehariannya.
Terdahulu, GV9 membuat kejutan dengan menjemput penyanyi lagu Usai Di Sini itu selaku juri jemputan konsert minggu kelapan malam ini.
Ini merupakan pengalaman pertamanya menjadi juri jemputan dalam pertandingan program hiburan di Malaysia, termasuk sepanjang tempoh penganjuran GV.
Raisa berada di Malaysia bersempena promosi konsertnya yang bakal berlangsung pada 20 November depan di Zepp Kuala Lumpur.- KOSMO! ONLINE


PRU15: Khairy Jamaluddin ‘menang’ selfie di Sungai Buloh
Oleh KOSMO!

6 November 2022, 10:16 pm
PETALING JAYA – Calon Barisan Nasional (BN), Khairy Jamaluddin Abu Bakar berseloroh dengan mengatakan sekiranya setiap undi itu dikira melalui bilangan swafoto yang diambil, pastinya BN sudah menang di Parlimen Sungai Buloh menjelang Pilihan Raya Umum ke-15 (PRU15).
Khairy Jamaluddin yang turut bersaing bersama enam lagi calon di Parlimen Sungai Buloh itu yakin dengan kehadirannya di kawasan tersebut akan memberi sinar baharu buat BN meskipun pernah kalah tiga penggal berturut-turut.
“Jadual saya dari semalam asyik lewat sahaja, sepatutnya di satu tempat diperuntukkan 30 minit, dia jadi 45 minit sebab ramai yang nak ajak ‘selfie’.
“Kalau saya kira bilangan orang ‘selfie’ dengan saya, BN boleh menang di Parlimen Sungai Buloh ini,” katanya ketika sesi ceramah ‘Kata Janji KJ’ di Paras Jaya Dalam, Sungai Buloh malam ini.
Sementara itu, Penyandang kerusi Parlimen Rembau itu turut memaklumkan beliau sanggup meninggalkan kawasan selamat (Parlimen Rembau) yang dipeganggnya selama tiga penggal untuk memastikan BN dapat merampas semula kawasan Sungai Buloh daripada pegangan parti lain. – KOSMO! ONLINE.


Tuduhan kesalahan aturan adat oleh Undang Luak Jelebu disangkal
Oleh AFIFI HAFIZ MOHD NOR

6 November 2022, 10:35 pm
JELEBU- Datuk Lembaga Delapan Luak Jelebu yang sah menyangkal segala dakwaan dan tuduhan bahawa berlakunya kesalahan aturan adat oleh Undang Luak Jelebu, Datuk Maarof Mat Rashad.
Datuk Menteri Sah Mangku Alam Raja Sari (Datuk Menteri) Luak Jelebu, Ismail Mohd. Zin malah berkata, pihak yang membuat dakwaan dan tuduhan tersebut juga tiada hak untuk membuat kenyataan sebegitu malah turut cuba mengakui sebagai Datuk Lembaga.
“Hal adat Luak Jelebu ini hanya boleh dibincangkan oleh Lembaga Delapan yang sah sahaja. Orang luar tiada hak, tiada Lembaga yang asal, tidak pernah wujud, yang ada hanya Lembaga yang sah.
“Lembaga yang sah inilah yang berhak menentukan dan menaikkan Datuk Undang. Jadi saya dukacita apabila ada pihak lain yang menyamar sebagai Datuk Lembaga Delapan.
“Mereka ini adalah merupakan pengkhianat kepada Luak Jelebu malah biadab kerana cuba memecat Undang Luak Jelebu,” katanya ketika ditemui di Balai Undang Luak Jelebu, Kuala Klawang di sini hari ini
Utusan Online baru-baru ini melaporkan kenyataan Ketua Talian Adat, Datuk Lembaga Delapan yang asal, Mat Tarmizi Selamat dalam sidang akhbar di Seremban bahawa Dewan Keadilan dan Undang Negeri Sembilan perlu membincangkan kedudukan jawatan Undang Luak Jelebu, Datuk Maarof Mat Rashad yang didakwanya melakukan kesalahan aturan adat luak tersebut.

Sehubungan itu, Ismail menjelaskan, Mat Tarmizi juga telah dipecat dan tiada hak termasuk mengutus dokumen ke Dewan Keadilan dan Undang Negeri Sembilan termasuk kepada pihak Yang di-Pertuan Besar Negeri Sembilan, Tuanku Muhriz Ibni Almarhum Tuanku Munawir.
“Saya dilantik secara sah oleh Dewan Keadilan dan Undang Negeri Sembilan, tidak ada Datuk Menteri yang lain yang sah dan diiktiraf.
“Saya dan Datuk Lembaga Delapan juga menafikan apa juga yang didakwa oleh pihak berkenaan, ia tidak betul dan salah sama sekali,” katanya yang turut memberitahu bahawa tindakan undang-undang akan diambil terhadap pihak yang membuat dakwaan berkenaan. – KOSMO! ONLINE.


Piala Malaysia: Terengganu ungguli aksi ‘panas’ di Cheras
Oleh MOHD. FITRIE MUHAMAD

6 November 2022, 11:12 pm
JUARA bertahan, Kuala Lumpur menempah laluan penuh liku selepas tewas 1-0 kepada Terengganu pada aksi pertama suku akhir Piala Malaysia di Stadium Bolasepak Kuala Lumpur, sebentar tadi.
Sepanjang 90 minit permainan, kedua-dua pasukan jelas menyerlahkan kualiti tersendiri untuk menepati reputasi sebagai perlawanan yang dilabel aksi tumpuan.
Perlawanan ini juga seperti menjadi pentas menyinar buat bintang import pelawat, Kpah Sherman yang muncul wira skuad Peteh sekaligus mengukuhkan namanya sebagai pendahulu senarai penjaring terbanyak, mengumpul enam gol.
Di awal permainan, Terengganu seakan membiarkan tuan rumah bermaharajalela untuk tempoh 10 minit awal sebaliknya beberapa peluang terhidang gagal disudahkan dengan jaringan.
Minit ke-14, situasi kelam kabut dalam kotak penalti KL City menyaksikan Sherman terus menggegar apabila meledak gol keenam peribadinya sepanjang kempen Piala Malaysia musim ini untuk meletakkan Terengganu di depan.
Seterusnya, skuad Peteh nyata pasukan yang lebih baik, mempamerkan aksi tersusun namun kecemerlangan penjaga gol KL City, Kevin Ray Mendoza berjaya menafikan beberapa lagi peluang merbahaya dicipta Terengganu.

Sekali pun ketinggalan, KL City menyambung perlawanan dengan cukup tenang sebaliknya terus dikecewakan oleh gerakan akhir dan sentuhan penyudah.
Minit ke-62, aksi bertambah ‘panas’ apabila penjaga gol Terengganu, Mohd Suhaimi Husin dilayangkan kad merah namun penggantinya, Mohd Shamirza Yusoff juga membuktikan dirinya miliki kualiti sama selepas melakukan aksi menyelamat berganda, bermula dengan sepakan percuma Paulo Josue dan tindakan susulan daripada Giancarlo Gallifuoco.
Lebih 4,000 penonton yang hadir terus dihidangkan dengan permainan berkualiti tinggi tetapi tiada lagi tambahan jaringan mampu dihasilkan.
Sejurus wisel penamat ditiupkan, aksi bertambah panas apabila berlaku pergeseran diantara pemain serta pegawai kedua-dua pasukan namun situasi tegang itu tidak berlarutan apabila berjaya dileraikan oleh pihak polis. – KOSMO! ONLINE.


Anak dehidrasi, Fakhiz VE tetap fokus persembahan
Oleh NUR AL-FAIRUZA SYARFA NOR SAIDI

6 November 2022, 11:40 pm
SHAH ALAM – Usai menyelesaikan persembahan konsert minggu kelapan, anggota kumpulan VE, Fakhiz memohon khalayak turut mendoakan kesembuhan anak kecilnya, Jauza Hanania, yang sedang bertarung dalam wad
hospital.
Difahamkan, bayi perempuan berusia dua bulan itu masih lemah akibat dehidrasi.
“Anak saya sudah berada di dalam wad selama tujuh hari akibat dehidrasi.
“Dia tidak mahu makan sehingga doktor terpaksa memasukkan tiub untuk minum susu.
“Pada petang tadi, keadaannya masih lemah. Saya memohon semua untuk sama-sama mendoakan kesembuhan Jauza Hanania,” ujar Fakhiz menahan emosi.
Biarpun teruji dengan masalah kesihatan anak yang masih kecil, perkara tersebut tidak mengganggu konsentrasinya untuk menyempurnakan persembahan minggu kelapan bersama VE.

Fakhiz turut menerima pujian daripada Datuk Shafinaz hasil kecemerlangan vokalnya malam ini. – KOSMO! ONLINE


Operator kilang kelapa sawit maut kemalangan
Oleh TENGKU DANISH BAHRI TENGKU YUSOFF

6 November 2022, 9:42 pm
SETIU – Seorang operator sebuah kilang kelapa sawit maut setelah motosikal ditungganginya bertembung dengan sebuah lori di Kilometer 38, Jalan Kuala Terengganu-Kota Bharu di sini hari ini.
Dalam kemalangan pada pukul 4.30 petang itu, mangsa, Muhammad Aiman Mohd. Taqwa, 21, meninggal dunia akibat kecederaan parah di bahagian kepala dan muka.
Ketua Polis Daerah Setiu, Deputi Superintendan Afandi Hussin berkata, Muhammad Aiman dikatakan dalam perjalanan pulang ke rumahnya di Sungai Tong di sini dari Kuala Nerus.
“Sebaim tiba di lokasi kejadian, Muhammad Aiman yang menunggang motosikal jenis Honda EX5 dikatakan cuba memotong sebuah kenderaan di hadapannya namun gagal.
“Motosikal ditunggangi mangsa sebaliknya telah bertembung dengan sebuah lori yang datang dari arah bertentangan,” katanya ketika dihubungi Kosmo! di sini hari ini.
Afandi berkata, pemandu lori berusia 30 tahun yang dalam perjalanan ke Hulu Terengganu dari Kok Lanas, Kelantan tidak mengalami sebarang kecederaan.

Tambah beliau, mayat Muhammad Aiman telah dihantar ke Unit Forensik Hospital Setiu di sini untuk dibedah siasat. – KOSMO! ONLINE.


Tekanan kuat air pasang punca ban pecah di Tanjong Karang
Oleh MOHD YUNUS YAKKUB

6 November 2022, 9:51 pm
SHAH ALAM – Tekanan kuat akibat air pasang menjadi faktor ban yang sedang dalam pembinaan pecah dalam kejadian di Tanjong Karang awal pagi tadi.
Kejadian banjir pada mulanya berlaku kira-kira pukul 4 pagi di kilang padi Tanjong Karang disebabkan limpahan Sungai Tengi.
Jabatan Pengairan dan Saliran (JPS) dalam kenyataannya memaklumkan kerja-kerja pembaikan benteng Sungai Tengi kemudiannya dilakukan pihaknya.
Katanya, bagaimanapun tekanan kuat yang disebabkan oleh air pasang besar telah menyebabkan berlakunya limpahan.
“Pada mulanya limpahan kecil telah menjadi besar pada benteng yang sedang dibina.
“Pam bergerak 10cusec telah diaktifkan serta merta dan kerja-kerja pembaikan diteruskan serta pintu air pasang surut
berhampiran telah dibuka pada jam 8 pagi tadi,” katanya.

Jelas JPS, tindakan pembaikan disambung semula dan sedang giat dilaksanakan bagi mengurangkan risiko banjir kepada penduduk sekitar.
Difahamkan kejadian ban pecah itu berlaku di lokasi sama sebelum ini dan merupakan kali ketiga dalam tempoh dua bulan.
Kosmo! Online terdahulu melaporkan
tujuh sekeluarga dipindahkan selepas rumah mereka dinaiki air susulan limpahan air akibat ban pecah di sekitar Tanjong Karang, awal pagi tadi.
Kesemua mereka berusia empat hingga 70 tahun dipindahkan ke rumah jiran berhampiran. -KOSMO! ONLINE.


Tujuh individu terlibat insiden Myvi terbalik dituduh esok
Oleh KHAIRUL MOHD. ALI

6 November 2022, 9:34 pm
PASIR GUDANG – Polis sedang mencari seorang lagi individu yang dipercayai terlibat dalam insiden rusuhan yang menterbalikkan sebuah kereta di Taman Kota Masai, di sini Khamis lalu.
Ketua Polis Daerah Seri Alam, Superintenden Mohd. Sohaimi Ishak berkata, setakat ini sembilan individu telah ditahan berhubung kejadian tersebut.
“Polis menahan tiga individu kelmarin, manakala enam lagi yang lain ditahan lewat hari yang sama, menjadikan keseluruhan sembilan yang ditahan setakat ini.
“Pada waktu ini tiada tiada tangkapan baharu, namun kami masih mengesan seorang lagi suspek yang masih bebas,” katanya ketika dihubung pemberita, di sini hari ini.
Semalam, beliau memaklumkan sembilan suspek yang ditahan berusia antara 16 hingga 41 tahun telah ditahan reman selama empat hari hingga Selasa.
Tambah beliau, siasatan ke atas sembilan suspek itu sudah selesai dan kertas siasatan sudah dirujuk ke Pejabat Timbalan Pendakwa Raya.

“Tujuh daripada mereka akan dituduh di Mahkamah Majistret Johor Bahru esok mengikut Seksyen 427 Kanun Keseksaan kerana khianat,” katanya.
Terdahulu, beberapa rakaman video tular sejak lewat malam semalam menunjukkan sekumpulan pemuda bertindak memecahkan cermin kereta Perodua Myvi sebelum kereta itu diterbalikkan.
Mohd. Sohaimi sebelum ini melaporkan kekecohan itu berlaku selepas kemalangan jalan raya antara sebuah kereta dan sebuah motosikal penghantar makanan.
Katanya, pemandu kereta mendakwa selepas kemalangan itu, sekumpulan individu tidak dikenali menghampirinya dan bertindak merosakkan kereta miliknya. – KOSMO! ONLINE.


Raisa juri jemputan, GV9 tambah seminggu
Oleh KOSMO!

6 November 2022, 9:53 pm
SHAH ALAM – Program realiti kegemaran ramai, Gegar Vaganza musim kesembilan (GV9) membuat kejutan dengan menjemput penyanyi popular Indonesia, Raisa selaku juri jemputan konsert kelapan yang berlangsung di Dewan Auditorium MBSA di sini malam ini.
Ini merupakan pengalaman pertama Raisa atau nama penuhnya Raisa Andriana menjadi juri jemputan dalam pertandingan program hiburan di Malaysia, termasuk sepanjang tempoh penganjuran GV.
Raisa sebenarnya kebetulan berada di Malaysia sempena promosi konsertnya yang bakal berlangsung pada 20 November depan di Zepp KL.
Pada konsert minggu kelapan malam ini, barisan juri tetap masih mengekalkan Datuk Ramli MS, Hetty Koes Endang dan Datuk Syafinaz Selamat.
Sementara itu, pengacaranya, Nabil Ahmad mengumumkan GV9 bakal melanjutkan penganjuran menjadi 10 minggu pertandingan berbanding sembilan konsert minggu sebagaimana perancangan asal.
“Sepatutnya suku akhir diadakan pada hari ini (minggu kelapan) tetapi Astro menambah seminggu lagi.

“Jadi, konsert akhir yang sepatutnya diadakan pada 20 November depan ditukar kepada 27 November,” kata Nabil.
Sebelum ini, pelanjutan konsert GV menjadi 11 minggu pernah dilakukan pada GV6 2019.
Sehingga konsert minggu kelapan malam ini, seramai sembilan penyanyi masih meneruskan perjuangan.
Mereka terdiri daripada Jaclyn Victor, Shila Amzah, Tomok, Bob Yusof, Asheed, VE, Dina Nadzir, Hazrul Nizam dan Fuad Rahman.- KOSMO! ONLINE


Penyeludupan ke Thailand punca bekalan telur kurang
Oleh ROSMIZAN RESDI

6 November 2022, 10:00 pm
KOTA BHARU – Kegiatan penyeludupan telur ke Thailand merupakan antara punca yang menyebabkan negara mengalami kekurangan kira-kira 100,000 biji bekalan telur sebulan.
Pengerusi Jawatankuasa Khas Jihad Tangani Inflasi, Tan Sri Annuar Musa berkata, keadaan itu berlaku berikutan harga telur yang dijual negara tersebut jauh lebih mahal berbanding di sini.
“Jadi, kita berharap mereka yang terlibat dalam kegiatan penyeludupan supaya dapat memberikan kerjasama kepada jawatankuasa untuk tidak membawa telur ke Thailand.
“Bekalan telur tidak dapat ditambah dengan kadar segera memandangkan proses ayam gantian untuk menghasilkan telur baharu memerlukan tempoh masa sehingga empat bulan,” katanya pada sidang akhbar selepas menyampaikan bantuan kepada mangsa ribut di Kampung Tegayong, Melor di sini hari ini.
Mengulas lanjut, Annuar yang juga Menteri Komunikasi dan Multimedia berkata, berdasarkan siasatan, ayam yang menghasilkan telur disembelih terlebih awal sedangkan ia masih lagi mampu mengeluarkan telur.
Katanya, justeru, proses ayam gantian untuk mendapatkan bekalan telur baharu itu menjadi lambat.

“Keadaan itu menyebabkan kerajaan perlu menambah RM20 juta sebulan untuk pulihkan bekalan telur, namun impaknya masih belum ada sehingga ke hari ini.
“Bagaimanapun, kita menjangkakan bekalan telur ayam mungkin akan pulih pada akhir Disember ini,” katanya. – KOSMO! ONLINE.


Lelaki kejam dera anak teman wanita sehingga mati kerana kerap menangis
Oleh KOSMO!

6 November 2022, 9:00 pm
JAKARTA – Seorang lelaki di Indonesia didakwa mendera anak teman wanitanya yang berusia empat tahun sehingga meninggal dunia kerana mangsa kerap menangis, lapor laman berita Suara.com.
Randi Pebriansah memukul anak Amelia, 20, yang bernama MA dalam kejadian di Batam, Kepulauan Riau pada Khamis lalu.
“Kecurigaan keluarga ibu mangsa menjadi permulaan kepada pendedahan kes penderaan ini,” kata Ketua Polis Sei Beduk, Betty Novia.
Pada awalnya, keluarga ibu mangsa mendapat berita mengenai kematian MA dan meminta jenazah kanak-kanak itu dibawa ke Tanjung Riau, Sekupang untuk dikebumikan. Bagaimanapun, mereka menemui sesuatu yang aneh pada jenazah budak itu.
“Keluarga itu melihat mayat MA dalam keadaan kematian yang luar biasa dengan kesan bengkak di dahi dan lebam di beberapa bahagian badan,” jelas Betty.
Menurut Amelia, dia meminta Rendi menjaga anaknya ketika dia bekerja. Sebelum MA meninggal dunia, dia dimaklumkan oleh lelaki itu bahawa anaknya berada dalam keadaan yang lemah.

Amelia kemudian membawa anaknya ke Pusat Kesihatan Sei Pancur untuk menerima rawatan sebelum mangsa disahkan meninggal dunia di sana.
“Akibat desakan keluarga, ibu mangsa melaporkan kejadian itu kepada polis. Hasil siasatan mendapati kesan dera di tubuh MA telah dilakukan oleh Randi,” kata Betty.
Rendi didakwa mendera MA kerana budak itu sering menangis. Dia telah memukul, mencekik dan melempar budak itu untuk mendiamkannya.
Rendi berkata, dia geram kerana MA masih menangis walaupun dia cuba menenangkannya. Setelah MA lemah dan tidak berdaya, dia terus menelefon Amelia untuk dibawa ke hospital.
Rendi kini ditahan di Balai Polis Sei Beduk. – Agensi


TMJ nafi pemimpin UMNO perlu disingkirkan
Oleh MOHAMAD FAIZAL HASHIM

6 November 2022, 9:38 pm
JOHOR BAHRU – Kenyataan yang tular di media sosial yang memetik Tunku Ismail Sultan Ibrahim mengatakan pemimpin UMNO tidak berguna wajar disingkirkan pada Pilihan Raya Umum ke-15 (PRU15) ini adalah palsu.
Tunku Mahkota Johor menegaskan bahawa beliau tidak pernah mengeluarkan sebarang kenyataan seperti mana disebarkan di dalam gambar yang tular itu.
Beliau berkata, kenyataan itu adalah palsu dan tidak pernah dikeluarkan oleh Royal Press Office atau di laman sosial rasmi miliknya.
“Ini adalah satu kenyataan palsu disebarkan secara berterusan pihak tidak bertanggungjawab di dalam pelbagai aplikasi media sosial,” tulis kenyataan yang dimuat naik di Facebook Royal Press Office sebentar hari ini.
Terdahulu, tular gambar Tunku Ismail dengan tertera kenyataan menghina parti UMNO Yang dikatakan dikelilingi pemimpin tidak berguna.
Menurut kenyataan itu lagi, menyatakan bahawa menjadi tanggungjawab rakyat untuk membuang ‘sampah’ ini pada PRU15 ini.

Pejabat Media dan Komunikasi Keluarga Diraja Johor (Royal Press Office) sebelum ini sudah membuat laporan polis berhubung penyebaran kenyataan palsu ini.
Tunku Mahkota Johor berkata, segala kenyataan atau laporan berita berkaitan dengan Baginda ataupun Keluarga DiRaja Johor hanya akan dikeluarkan oleh Royal Press Office atau di laman sosial rasmi Baginda sahaja.
Sejak semalam, semua parti politik yang mengambil bahagian pada PRU15 sudah mula berkempen setelah selesai proses penamaan calon di kawasan Parlimen masing-masing.-KOSMO! ONLINE.


Giliran Chelsea jadi mangsa Arsenal
Oleh KOSMO!

6 November 2022, 10:00 pm
LONDON – Arsenal meneruskan momentum cemerlang apabila merekodkan kemenangan ke-11 dalam saingan Liga Perdana Inggeris (EPL) selepas menewaskan Chelsea 1-0 di Stamford Bridge sebentar tadi.
Kemenangan itu amat bermakna buat The Gunners apabila kembali merampas takhta pendahulu EPL daripada juara bertahan, Manchester City dengan kelebihan dua mata selepas 13 perlawanan.
Skuad bimbingan Mikel Arteta itu mempunyai beberapa peluang dalam separuh masa pertama terutamanya menerusi penyerang utamanya, Gabriel Jesus.
Bagaimanapun, tandukan Jesus gagal menepati sasaran untuk menewaskan penjaga gol Chelsea, Edouard Mendy selepas menerima hantaran lambung daripada Gabriel Martinelli.
Kelab dari Utara London itu ternyata lebih bertenaga berbanding Chelsea pada babak kedua dengan serangan bertali arus sehinggalah memperoleh gol pembukaan melalui Gabriel Magalhaes.
Gol tersebut berpunca daripada tampanan Magalhaes hasil sepakan penjuru Bukayo Saka yang gagal dikeluarkan oleh benteng pertahanan Chelsea pada minit ke-63.

Arsenal sebenarnya berpeluang untuk menamatkan perjuangan The Blues lebih awal tetapi beberapa percubaan daripada Saka dan kapten, Martin Odegaard gagal menepati sasaran.
Pengurus Chelsea, Graham Potter terpaksa membuat keputusan drastik dengan mengeluarkan bekas kapten Arsenal, Pierre-Emerick Aubameyang yang dilihat ‘hilang’ sepanjang perlawanan itu.
Begitupun, kemasukan Armando Broja, Mateo Kovacic, Christian Pulisic dan Conor Gallagher masih gagal membantu Chelsea mencari gol penyamaan dalam perlawanan itu.
Ini adalah kemenangan ketiga Arsenal ke atas pasukan ‘Big Six‘ musim ini selepas terdahulu menewaskan Tottenham Hotspur dan Liverpool bulan lalu. – KOSMO! ONLINE


Akibat pelupa, wanita ‘masak’ nasi dalam peti ais
Oleh KOSMO!

6 November 2022, 8:30 pm
JAKARTA – Sebuah klip video tular di media sosial Indonesia memaparkan seorang wanita terlupa memasukkan beras yang sudah dicuci ke dalam periuk elektrik untuk memasak nasi, sebaliknya memasukkan makanan itu ke dalam peti sejuk beku, lapor laman berita yoursay.id.
Video itu dimuatnaik dalam akaun TikTok @kustie.
Wanita itu membuka peti sejuk di rumahnya dan menunjukkan ruang sejuk beku. Dia terkejut melihat periuk nasi itu berada di dalam ruang tersebut.
Dia kemudian mengeluarkan periuk dan terkejut apabila mendapati beras yang sudah dibasuh itu bertukar menjadi ais.
Katanya, dia pada awalnya ingin memasukkan beras itu ke dalam periuk nasi elektrik. Bagaimanapun, fikirannya melayang ketika itu sehingga mendorong dia bertindak di luar jangkaan.
Video itu mendapat perhatian netizen di ruangan komen.

“Saya pernah cuba bancuh kopi. Isinya dibuang, pembungkusnya diguna,” kata seorang netizen.
“Baru semalam saya hendak gosok gigi guna pencuci muka. Saya ketawa sendirian di dalam bilik air sehingga suami hairan dan mengetuk pintu. Dia fikir saya menelefon seseorang di dalam bilik air,” kata netizen lain. – Agensi


Bonet Lomborghini muat RM2 juta sahaja
Oleh KOSMO!

6 November 2022, 9:45 pm
PETALING JAYA – Seorang pengasas produk kecantikan tampil menjawab soalan pengikut yang bertanya adakah berbaloi untuk memiliki kereta model Lamborghini seperti digunakannya dalam kehidupan seharian.
Menerusi satu video di aplikasi TikTok, usahawan wanita itu bagaimanapun mengeluh kerana ia tidak berbaloi memandangkan kereta sport itu mempunyai saiz bonet yang kecil.
Ruang bonet kecil itu katanya, menyebabkan dirinya tidak dapat memuatkan sejumlah duit bernilai jutaan ringgit dipercayai diperoleh daripada hasil perniagaan.
“Ramai tanya, berbaloi ke beli kereta Lamborghini ni? Jom saya tunjuk berbaloi ke tak, tak berbaloi sebabnya dalam bonet ni, muat RM2 juta je.
“Jadi tak berbaloi beli kereta ni, sebab bonet dia kecil.. boleh letak duit sikit je,” katanya.
Orang ramai yang menyaksikan video tersebut telah melabelkan pengasas produk kecantikan itu sebagai tidak bersyukur dan ada juga yang mengatakan sombong.

“Kalau van jenazah muat tak akak masuk, risau mayat akak tak muat je nanti,” kata Osman Osman.
“Kena tahu juga rezeki tu siapa yang bagi, nak huat content pun kena agak-agak, tapi itulah rakyat kita lagi video teruk lagi ditonton,” kata Wan Fadzil Wan Farid.- KOSMO! ONLINE.


Enam mangsa termasuk bayi cedera dihempap pokok tumbang
Oleh AZMI NORDIN

6 November 2022, 6:31 pm
KUALA LUMPUR – Enam mangsa termasuk seorang bayi berusia dua tahun cedera selepas kenderaan dinaiki mereka dihempap pokok tumbang susulan hujan lebat di Jalan Mahkota, Taman Maluri, di sini, petang tadi.
Kesemua mangsa terdiri daripada dua warga emas, dua dewasa, seorang kanak-kanak dan seorang bayi dikejarkan ke Hospital Ampang bagi menerima rawatan.
Menurut Komander Operasi, Mazuri Mat Zain, sebanyak 18 anggota dan empat jentera daripada Balai Bomba Penyelamat (BBP) Hang Tuan dan Bandar Tun Razak bergegas ke lokasi kejadian selepas menerima panggilan kecemasan sekitar pukul 4.07 petang itu.
“Pihak kami tiba sekitar 11 minit kemudian dan mendapati terdapat tiga kereta dan sebuah motosikal yang melalui Jalan Mahkota berhadapan sebuah bank dihempap pokok tumbang.
“Kejadian pokok tumbang didapati berlaku disebabkan hujan lebat dan angin kencang,” katanya dalam kenyataan hari ini.
Hasil pemeriksaan pihaknya, tiga kenderaan yang dihempap pokok adalah Perodua Myvi, BMW berwarna hitam dan Nissan Almera, manakala motosikal pula sebuah Honda RS150.

“Empat daripada mangsa terdiri melibatkan satu keluarga menaiki Perodua Myvi dan kesemua mereka mengalami trauma serta kecederaan kecil.
”Sementara itu, dua lagi mangsa merupakan penunggang dan pembonceng motosikal mengalami kecederaan kaki dan luka,” jelasnya.
Rentetan itu, tindakan bomba bertindak memotong dan mengalihkan pokok tersebut bagi membuka laluan yang terhalang.
Operasi turut dibantu oleh pihak Angkatan Pertahanan Awam (APAM) dan Dewan Bandaraya Kuala Lumpur (DBKL). -KOSMO! ONLINE.


Jururawat potong kaki pesakit untuk dipamerkan di kedai
Oleh KOSMO!

6 November 2022, 7:30 pm
WASHINGTON – Seorang jururawat sebuah hospital di Wisconsin, Amerika Syarikat (AS) memotong kaki seorang lelaki yang nazak untuk dipamerkan di sebuah kedai milik keluarganya, lapor akhbar Daily Star semalam.
Mary K. Brown, 38 ditugaskan menjaga pesakit itu, tetapi dia memotong kaki mangsa untuk kepentingan peribadi.
Dia didakwa atas tuduhan melakukan penderaan fizikal dengan niat, menyebabkan kecederaan dan memotong kaki mangsa tanpa kebenaran.
Brown ingin mempamerkan kaki itu di kedai barangan awet milik keluarganya.
Menurut laporan pendakwaan, wanita itu memotong kaki mangsa pada 27 Mei lalu dan memberitahu jururawat lain bahawa dia ingin mempamerkannya bersama papan tanda ‘pakai but anda, kanak-kanak’.
Seorang jururawat yang hadir ketika Brown melakukan amputasi tersebut berkata, mangsa menggenggam erat tangannya dan mengerang semasa prosedur tersebut.

Pesakit itu memberitahu jururawat berkenaan bahawa dia berasa sangat sakit. Dia dimasukkan ke Pusat Kesihatan dan Pemulihan Valley di Spring Valley pada Mac lalu dengan kedua-dua kakinya mereput akibat ‘frostbite’.
Menjelang penghujung Mei lalu, doktor berpendapat pesakit itu di ambang kematian, manakala saksi berkata, kaki mangsa tidak dapat diselamatkan. Brown memberi alasan bahawa dia berniat baik terhadap lelaki itu dengan memotong kakinya.
Brown dijangka dihadapkan ke mahkamah pada 6 Disember ini dan berdepan hukuman penjara maksimum 40 tahun sekiranya didapati bersalah. – Agensi


PRU15: Aktiviti gotong-royong Mas Ermieyati disambut surau kosong
Oleh SITI A'ISYAH SUKAIMI

6 November 2022, 5:15 pm
ALOR GAJAH – Aktiviti gotong-royong calon Perikatan Nasional (PN) Parlimen Masjid Tanah, Datuk Mas Ermieyati Samsudin di sebuah surau di sini terpaksa dibatalkan di saat akhir apabila ia tidak mendapat sambutan daripada penduduk setempat.
Mas Ermieyati dalam satu hantaran dimuat naik di akaun Facebook miliknya memberitahu, pihak ahli jawatankuasa (AJK) surau berkenaan hanya memaklumkan kehadirannya tidak dapat diterima atas sebab-sebab yang tidak dapat didedahkan.
“Saya dah sampai dah di Surau Al Iman, Taman Indah. Jadual sepatutnya saya bergotong-royong dengan jemaah di sini pagi ni.
“Tapi saya telah dimaklumkan oleh AJK surau yang mereka tak dapat terima kehadiran saya atas sebab-sebab tertentu,” katanya.
Hantaran dibuat Mas Ermieyati di akaun Facebook miliknya pagi tadi.
Tulisnya lagi, beliau bagaimanapun reda dengan layanan yang diberikan oleh penduduk setempat meskipun pihaknya sebelum ini telah mencurahkan bakti di kawasan tersebut termasuk meluluskan pembinaan jalan tar bagi ke surau berkenaan.
“Hmm, tak apalah, saya faham. Saya hanya pandang dari jauh. Teringat dulu masa awal surau ni dibuat.

“Saya dengan kawan-kawan Gerakan Belia 4B Kawasan Masjid Tanah buat program di sini dan ada permintaan daripada jemaah untuk saya buatkan jalan tar untuk ke surau sana bagi kemudahan jemaah. Telah pun saya luluskan waktu tu.
“Apapun saya doakan semoga urusan mereka semua dipermudahkan,” tulisnya.
Mas Ermieyati berdepan dengan saingan empat penjuru pada Pilihan Raya Umum ke-15 (PRU15) kali ini menentang calon Barisan Nasional (BN), Abdul Hakim Abdul Wahid; calon Pakatan Harapan (PH) daripada Parti Ikatan Demokratik Malaysia (Muda), Mutalib Uthman dan calon Gerakan Tanah Air (GTA), Handrawirawan Abu Bakar.


Tuduhan A. Aida palsu, berunsur hasutan – Awesome TV
Oleh HANISAH SELAMAT

6 November 2022, 7:00 pm
PETALING JAYA – Kemelut antara Awesome TV dan Datuk A. Aida semakin melarat tatkala Perbadanan Kemajuan Filem Nasional (Finas) belum pun sempat bertemu dengan pengurusan stesen tersebut bagi mencari penyelesaian.
Awesome TV menjelaskan isu tunggakan bayaran program yang dikaitkan dengan stesen televisyen itu seperti didakwa sekumpulan penerbit sebagai tuduhan palsu dan tidak berasas.
Ketua Pegawai Eksekutifnya, Datuk Adam Ilyas berkata, pihaknya ralat dengan tindakan A. Aida yang dilihat cuba menjatuhkan reputasi Awesome TV dengan mempergunakan kedudukan sebagai Ahli Lembaga Pengarah Finas.
“Tuduhan tersebut adalah palsu. Rekod kewangan bahagian akaun syarikat kepada rumah produksi yang pernah menerbitkan karya kreatif dan disiarkan dalam Awesome TV tidak pernah gagal melunaskan sebarang pembayaran secara progresif.
“Kami juga sudah membuat penelitian lanjut dan semakan silang secara menyeluruh atas rekod kewangan syarikat,” katanya.
Disebabkan itu tegas Adam, pasukan undang-undang dan firma guaman Awesome TV kini dalam proses meneliti perkara tersebut.

“Kami akan mengambil tindakan undang-undang kepada yang terbabit dan memandang serius spekulasi tidak berasas yang ditimbulkan A. Aida kerana telah mencemarkan nama baik dan reputasi pihak kami selaku stesen televisyen,” katanya dalam satu kenyataan.
Malah katanya, tindakan penerbit itu mengadakan pertemuan dengan Pengerusi Finas sebagai menggunakan kedudukan selaku Ahli Lembaga Finas untuk memanjangkan isu balasan kenyataannya berhubung rupa paras menjadi keutamaan berbanding bakat.
A. AIDA sebelum ini pernah mencetuskan kontroversi apabila membuat kenyataan mementingkan rupa paras berbanding bakat dalam pencarian pelakon untuk karya terbitan produksinya.
“Tindakan A. Aida berjumpa dengan Pengerusi Finas mengenai perkara ini dilihat berniat jahat dan berunsur fitnah serta menjatuhkan reputasi Awesome TV yang mempunyai hubungan sedia ada dengan penggiat seni.
“Tuduhan ini dilihat amat berat terutama apabila Awesome TV merupakan salah satu platform utama penggiat seni untuk berkongsi hasil kerja mereka dan dijadikan salah satu medan mencari rezeki.
“Awesome TV turut merasakan bahawa A. Aida telah mempergunakan kedudukannya sebagai ahli di Finas dan melemparkan tuduhan tidak berasas terhadap kami.
“Kami menidakkan kenyataan yang dibuat pada perjumpaan beliau bersama Pengerusi Finas tempoh hari yang dilihat berunsur hasutan selain merasakan mempunyai niat jahat terhadap kami.
“Isu berbangkit yang diperdebatkan sebelum ini adalah perihal paras rupa dan bakat penggiat seni tetapi A. Aida sengaja mengaburi mata umum dengan hal tidak berkaitan khususnya melibatkan urusan dalaman Awesome TV,” katanya.
Sementara itu, Pengarah Urusan Awesome TV, Johan Ishak berkata, prosedur pembayaran yang dilaksanakan stesen tersebut kepada penerbit adalah sama seperti diaplikasikan stesen televisyen lain.
“Mengikut pengalaman saya selama bekerja dalam industri seni tanah air lebih dari 10 tahun, apa yang dipraktikkan Awesome TV adalah amalan kebiasaan stesen televisyen di negara ini,” katanya.
Beberapa hari lalu, Finas sedia menjadi orang tengah bagi menyelesaikan isu tunggakan bayaran program televisyen membabitkan penerbit dan Awesome TV pada pertemuan bersama Persatuan Penerbit Televisyen Malaysia (PTVM), Persatuan Penerbit Filem (PFM) dan beberapa produser.
Sebelum itu, A. Aida menyelar tindakan Awesome TV yang dikatakan hanya memberi tumpuan terhadap  isu paras rupa berbanding menjelaskan hutang kepada beberapa syarikat produksi. – KOSMO! ONLINE


38 cedera pangsapuri terbakar
Oleh KOSMO!

6 November 2022, 6:00 pm
BANDAR RAYA NEW YORK –  Sekurang-kurangnya 38 orang cedera dalam kebakaran di sebuah bangunan pangsapuri di Midtown, Bandar Raya New York semalam, lapor saluran berita NBC News.
Jabatan Bomba Bandar Raya New York (FDNY) menerima panggilan kecemasan dari tingkat 20 beralamat 429 East 52nd Street itu sekitar pukul 10.24 pagi (waktu tempatan), kata Pesuruhjaya Bomba, Laura Kavanagh dalam satu taklimat akhbar di tempat kejadian.
Sejurus tiba, anggota-anggota bomba mula menyelamatkan penghuni bangunan termasuk dua mangsa menggunakan tali penyelamat. Kebakaran itu tercetus di tingkat 20 bangunan pangsapuri, kata pihak bomba.
Daripada 38 mangsa yang cedera, dua orang berada dalam keadaan kritikal dan lima anggota Perkhidmatan Perubatan Kecemasan (EMS) turut parah. Mereka dibawa ke hospital berdekatan  untuk menerima rawatan.
Lebih ramai lagi pesakit dijangka memerlukan rawatan, kata Ketua EMS, Joseph Pataky.
Kebakaran itu berpunca daripada bateri ion lithium yang disambung pada sebuah peranti.

“Bateri ion lithium memberikan tahap bebeza (mudah terbakar) apabila kita berbicara mengenai dinamik kebakaran. Bilik-bilik itu terbakar dalam masa hanya beberapa saat.
“Kami percaya penghuni bangunan sedang membaiki basikal elektrik dan api marak dari pintu hadapan. Kami menemui lima basikal serupa di pangsapuri ini,”kata Ketua Perkhidmatan Bomba, Daniel Flynn.
Pegawai bomba memaklumkan bahawa kebakaran berpunca daripada basikal elektrik semakin meningkat dan menasihati penduduk untuk tidak mengecas baterinya selama semalaman atau menggunakan bateri yang rosak.
Punca kebakaran semalam masih disiasat. – Agensi


Wanita cantik tawar khidmat cuci rumah percuma di seluruh dunia
Oleh KOSMO!

6 November 2022, 7:00 pm
HELSINKI – Seorang wanita di Finland sangat menggemari kerja-kerja pembersihan sehingga sanggup berhenti kerja hanya untuk membersihkan rumah orang tidak dikenali secara percuma dan membantu mereka yang memerlukan, lapor laman berita Good News Network.
Auri Katariina, 29, bekerja sebagai pengurus perkhidmatan di sebuah syarikat pembersihan di Finland semasa musim panas 2021, sebelum memutuskan untuk meneruskan minatnya.
“Impian saya adalah membersihkan rumah secara percuma di seluruh dunia dan membantu orang ramai dengan melakukan perkara yang saya suka.
“Saya sentiasa suka mencuci dan mula memuat naik video di media sosial setelah merakam diri sendiri membersihkan rumah keluarga dan rakan dua tahun lalu.
“Pada satu hari, seorang wanita meminta bantuan kerana dia sangat bergelut dan rumahnya terlalu bersepah. Dia mempunyai tiga anak dan suaminya baru saja meninggal dunia,” kata Katariina.
Wanita itu memberitahu, dia ibarat ‘berada di syurga’ apabila mencuci dan sangat gembira untuk membantu orang ramai.

Katariina yang berasal dari bandar Tampere, pernah melawat Amerika Syarikat (AS) dan Britain untuk membantu individu yang terdesak dengan membersihkan rumah mereka.
Dia akan memilih rumah paling kotor dan bersepah milik orang yang paling memerlukan bantuan untuk dibersihkan.
Katariina akan membersihkan rumah orang yang tidak dikenali untuk tempoh selama dua hari dan memuat naik kandungan memaparkan kerja amalnya di media sosial. – Agensi


Aksi warga emas raih ‘strike’ bikin ramai cemburu
Oleh MUHAMMAD HAIKAL RAMLI

6 November 2022, 5:03 pm
PETALING JAYA – Aksi seorang wanita warga emas yang meraih ‘strike’ ketika bermain boling bersama anak-anaknya mengundang rasa kagum dalam kalangan netizen.
Perkongsian video melalui akaun TikTok @doaspmuntukmin yang juga anak kepada wanita tersebut menyaksikan aksi santai ibunya yang menggolekkan bola boling sekali gus menjatuhkan semua pin yang ada.
Sejurus video itu telah tular, rata-rata netizen meninggalkan pelbagai reaksi termasuklah rasa kagum dengan kelincahan wanita tersebut.
“Saya tarik diri, mak cik ni bukan calang-calang orang, entah-entah pernah wakil Malaysia dalam sukan yang bertaraf antarabangsa, tengok cara baling dah macam orang pakar dalam boling,” komen seorang netizen.
“Ibu-ibu tidak memerlukan target atau ‘scope’ kerana sasaran mereka sentiasa tepat,” komen netizen yang lainnya.
“Saya yang muda ni pun jarang sungguh nak jatuhkan semua pin, kebanyakannya ke dalam longkang perginya, makcik memang hebat, bagus untuk kesihatan keluar peluh banyak,” komen netizen yang lainnya.

Dalam sudut pandang lain, terdapat netizen yang memuji keluarga mereka khususnya anak kepada wanita tersebut kerana meluangkan masa bersama ibunya dan membiarkan ibunya melakukan apa yang dia suka.
“Macam inilah baru betul anak jantan, selalu luangkan masa dengan ibu semnetara dia masih ada, bagi sahaja apa yang ibu nak main atau nak makan, murah rezeki nanti,” tulis netizen itu.
“Inilah yang kan menjadi kenangan bila ibu awak tiada nanti adik, baguslah sentiasa luangkan masa dan gembirakan hati ibu awak.
Setakat ini, perkongsian video yang tular itu telah meraih sebanyak lebih 600,000 tontonan, 65,300 tanda suka dengan 1014 perkongsian dan dimeriahkan dengan pelbagai komen daripada netizen. – KOSMO! ONLINE


Gadis panik ‘terperangkap’ dalam bank
Oleh MUHAMMAD HAIKAL RAMLI

6 November 2022, 6:20 pm
PETALING JAYA – Seorang gadis panik selepas terperangkap di ruangan mesin ATM selepas mengambil duit semalam.
Video yang tular di TikTok menerusi akaun @chahadah55 memaparlan detik cemas gadis tersebut yang menangis sambil meminta tolong kawannya yang berada di luar itu dalam kejadian kira-kira pukul 12 malam.
Kejadian itu sekali gus mengundang pelbagai reaksi orang ramai yang turut sama panik melihat kejadian yang dialami gadis tersebut.
“Ya Allah macam mana kalau masa itu nak terberak atau terkencing, takkan nak tahan sampai pagi esok?,” komen seorang netizen.
“Semalam nyaris-nyaris isteri saya terkena macam ini, nasib baik anak tak bagi masuk, kalau tidak, sudah pasti akan ada juga video macam ini, memang trauma dibuatnya,” tulis seorang lagi netizen.
“Pernah terkena, masani cuak juga. Nasib baik ada pakcik yang ajar tekan butang tepi, Alhamdulillah dapat juga saya keluar,” tulisn netizen yang lainnya.

Sementara itu, ada antara netizen mempersoalkan keberadaan pengawal keselamatan atau pihak berkenaan yang sepatutnya peka dan bersedia dengan perkara sebegini.
“Takkan tiada pengawal keselamatan di bank? Mustahil sebab mestilah setiap bank akan ada pengawal keselamatan,” komen pengguna media sosial.
“Ada CCTV takkan tiada orang pantau atau mana pengawal keselamatan? Ya Allah kalau jadi dekat saya ini tak tahu nak cakap macam mana,” komen netizen yang lainnya.
Setakat ini, perkongsian video tersebut telah meraih lebih 700,000 tontonan, 40,400 tanda suka dengan 290 perkongsian. – KOSMO! ONLINE.


Pembantu rumah saman Jeff Bezos kerana perlu panjat tingkap untuk ke tandas
Oleh KOSMO!

6 November 2022, 8:00 pm
SEATTLE, WASHINGTON – Pengasas rangkaian peruncitan Amazon, Jeff Bezos disaman oleh seorang pembantu rumah kerana terpaksa memanjat keluar dari tingkap untuk menggunakan tandas, lapor akhbar The Sun semalam.
Wanita itu, Mercedes Weeda berkata, dia juga kerap bekerja shif selama 14 jam tanpa rehat.
Dalam samannya, Weeda menjelaskan bahawa pekerja-pekerja pembersihan tidak dibenarkan masuk ke rumah Bezos melainkan untuk bekerja.
Apabila perlu ke tandas, mereka terpaksa memanjat tingkap bilik dobi untuk pergi ke laluan yang menghala ke tingkat bawah.
Weeda yang sudah bekerja selama tiga tahun di rumah taikun internet itu di Seattle, Amerika Syarikat (AS) mendakwa, situasi itu mengakibatkan kakitangan Bezos mengalami jangkitan pada saluran kencing kerana tidak dapat pergi ke tandas untuk tempoh yang lama.
Weeda bersama beberapa kakitangan warga Sepanyol lain berkata, mereka berdepan diskriminasi kaum serta ‘keadaan tidak selamat dan tidak bersih’ sebelum dia dipecat.

Dia mula bekerja di rumah Bezos pada September 2019 dan mengetuai pasukan yang terdiri daripada lima hingga enam kakitangan menjelang akhir 2021.
Peguam Bezos, Harry Korrel berkata, dakwaan itu ‘kurang bukti’ dan mendakwa Weeda telah menuntut ganti rugi sekitar £8 juta (RM43.2 juta) sebelum memfailkan tuntutan mahkamah.
“Dia (Weeda) bertanggungjawab untuk waktu rehat dan waktu makannya sendiri dan terdapat beberapa bilik mandi dan bilik air yang tersedia,” kata Korrel. – Agensi


Nenek 56 tahun lahir ‘cucu sendiri’, jadi ibu tumpang benih anak lelaki
Oleh KOSMO!

6 November 2022, 5:00 pm
WASHINGTON – Seorang wanita di negeri Utah, Amerika Syarikat berjaya melahirkan cucunya apabila menjadi ibu tumpang kepada anak lelakinya sendiri, lapor akhbar New York Post.
Nancy Hauck, 56, melahirkan cucu perempuannya, Hannah pada Rabu lalu.
Dia menjadi ibu tumpang kepada anaknya, Jeff, 33, dan menantu, Cambria, 30, yang menjalani histerektomi (pembedahan buang rahim) selepas kelahiran traumatik pasangan kembar kedua mereka.
“Semuanya berjalan dengan sempurna dan kami berasa sangat bertuah kerana memilikinya (Hannah) dalam keluarga kami,” kata Nancy kepada majalah People selepas kelahiran itu.
Nancy berada di bilik bersalin selama sembilan jam. Dia menyifatkan pengalaman itu sebagai ‘luar biasa dan kerohanian’, tetapi ‘merasa sedikit sedih akibat perpisahan’.
Jeff bertemu Cambria sebelum wanita itu memasuki tahun akhir sekolah tinggi. Pasangan muda itu bergelut selama enam tahun sebelum menyambut kelahiran kembar pertama, Vera dan Ayva, kini 4 tahun, serta Diesel dan Luca, kini 13 bulan, melalui rawatan Persenyawaan in Vitro (IVF).

Mereka kecewa apabila mengetahui Cambria tidak dapat lagi melahirkan anak dengan selamat selepas dia dinasihatkan untuk menjalani pembedahan histerektomi pada September 2021.
Nancy ketika itu menawarkan diri untuk menjadi ibu tumpang kepada anaknya. Dia memulakan rawatan hormon pada Januari lalu dan menyuntik dirinya setiap hari selama 12 minggu dengan bantuan bapa Jeff, Jason, 59.
Nancy disahkan hamil pada Februari lalu sebelum melahirkan Hannah yang dikandung selama sembilan bulan pada Rabu lalu. – Agensi


Kempen terus masuk ‘gear lima’ – Radzi Jidin
Oleh MOHD. HUSNI MOHD. NOOR

6 November 2022, 4:35 pm
PUTRAJAYA – Calon Perikatan Nasional (PN) P.125 Putrajaya, Datuk Dr. Radzi Jidin mengakui sudah menggerakkan jentera kempennya terus pada ‘gear lima’ dan berharap dapat mengekalkan prestasi sehingga hari pengundian, 19 November depan.
“Saya masuk kempen ‘gear lima’ terus. Insya-Allah saya akan kekalkannya sampai 19 November ini. Doakan saya,” katanya ketika ditemui pemberita selepas merasmikan Kejohanan Taekwando Terbuka Putrajaya, di sini hari ini.
Katanya, selepas selesai proses penamaan calon semalam, beliau sudah menggerakkan seluruh jentera kempennya dengan menyantuni penduduk dan masyarakat sekitar.
Nombor lima dilihat simbolik kepada perjuangan Radzi di Putrajaya terutama dalam misinya menamatkan legasi penyandang empat penggal, Datuk Seri Tengku Adnan Tengku Mansor.
Pada hari penamaan calon semalam, Radzi diumumkan sebagai calon nombor lima dan beliau menganggap angka itu juga mempunyai signifikan bagi menamatkan dominasi parti lawan yang ‘beraja’ di sini dalam empat pilihan raya umum lalu.
Radzi berkata, beliau bukan orang asing di Putrajaya kerana sudah menetap di sini bersama keluarga sejak 2018 selepas pulang dari Australia.

Menurutnya, beliau bersama keluarga mulanya menetap di Perumahan Penjawat Awam Malaysia (PPAM) Larai, Presint 5, di sini sebelum pindah ke kuarters kerajaan di Presint 10.
“Saya faham dan sudah menyelamai masalah penduduk di sini sejak lima tahun lalu. Banyak masalah dibangkitkan termasuk isu pengangkutan awam, selenggara kuarters dan ruang ekonomi kepada anak muda.
“Masih banyak perkara dan ruang untuk kita tambah baik bagi melonjakkan Putrajaya ditempat yang sepatutnya. Putrajaya sepatutnya dijadikan contoh sebagai model pembangunan inklusif,” katanya.
Ujar beliau, selepas diwakili oleh ahli Parlimen sama sejak empat penggal lalu, beliau menawarkan diri berkhidmat dengan naratif idea lebih segar dan pendekatan baharu kepada penduduk di Putrajaya.-KOSMO! ONLINE.


Suami isteri naik berang gara-gara tidak dapat ‘cuba’ baju
Oleh KOSMO!

6 November 2022, 4:40 pm
PETALING JAYA – Bukan sahaja maki hamun, tetapi sanggup ‘naik’ kaki terhadap peniaga gara-gara tidak dapat mencuba baju.
Itulah yang terjadi di dalam video yang baru sahaja tular hari ini, apabila sepasang suami isteri dikatakan bergaduh dengan peniaga apabila tidak dapat mencuba baju yang ingin dibeli.
Kejadian tersebut dikatakan terjadi di sebuah pusat beli-belah, di Kuala Lumpur dan mendapat perhatian para peniaga serta pengunjung yang hadir disitu.
Video yang berdurasi satu minit itu turut mendapat perhatian pengguna media sosial yang rata-rata mengkritik pasangan suami isteri itu khususnya si suami.
“Lelaki dayus.. aku tak sokong mana-mana, tetapi kalau lelaki ‘naik’ tangan/kaki, memang sahlah, fikir sendirilah,” kata @rubyniza.
Ada juga yang komen sememangnya kebanyakan kedai di pusat beli-belah itu tidak benarkan para pembeli untuk mencuba oleh kerana penularan wabak COVID-19 yang semakin meningkat.

“Mesti pertama kali pergi pusat beli-belah ini. Tempat ini sebelum covid lagi memang tidak boleh cuba,” kata @Nichaaa4.
Sehingga kini, video tersebut telah mendapat 156 perkongsian dan 290 tanda suka. – KOSMO! ONLINE


Penjaja dan peniaga kecil terus diberi perhatian -PM
Oleh AZIZAH SHAFIEI

6 November 2022, 3:54 pm
BERA – Perdana Menteri, Datuk Seri Ismail Sabri Yaakob berkata, penjaja dan peniaga kecil akan terus diberikan perhatian oleh kerajaan dalam usaha membantu meningkatkan taraf hidup mereka.
Katanya, kerajaan tidak pernah meminggirkan golongan itu, malah telah memperuntukkan bantuan ‘one-off’ sebanyak RM1,000 kepada setiap penjaja, peniaga kecil dan pemandu teksi.
“Bukan itu sahaja, banyak lagi kemudahan lain seperti pinjaman dengan Tabung Ekonomi Kumpulan Usaha Niaga (Tekun Nasional), SME Bank, Perbadanan Usahawan Nasional Berhad (PUNB) dan sebagainya sebagai tambahan modal kepada mereka,” katanya selepas Program Walkabout di Pekan Sehari Kerayong, di sini, hari ini.
Menurut Ismail Sabri kerajaan akan terus membantu golongan berkenaan dari semasa ke semasa bagi memastikan mereka mendapat pembelaan sewajarnya.
Dalam pada itu mengulas permasalahan penjaja di Pekan Sehari Kerayong ini, Ismail Sabri memberitahu, tiada masalah yang besar dalam kalangan penjaja dan peniaga industri kecil dan sederhana (IKS) di sini kerana mereka tidak pernah tercicir dalam menerima bantuan yang sewajarnya.
“Cuma saya bersetuju dengan permintaan penjaja apabila di kawasan ini yang tidak mempunyai tandas awam. Saya akan angkat perkara ini ke Majlis Daerah Bera (MDB) supaya dapat menyediakan tandas mudah alih di sini.

“Dulu mereka berniaga di kawasan lain yang ada kemudahan tandas, tetapi selepas diubah, mereka terpaksa menumpang tandas-tandas kedai berdekatan,” jelasnya.
Sementara itu beliau berkata, produk IKS di bawah penjenamaan BeraBest akan diaktifkan semula bagi membantu penjaja atau peniaga kecil yang mempunyai produk dapat dipasarkan ke pasaran yang lebih luas.
Beliau berkata, perkara itu telah dimaklumkan kepada Kementerian Pertanian dan Industri Makanan (MAFI) menerusi Pertubuhan Peladang Kawasan (PPK) supaya mengaktifkan semula jenama tersebut.
“BeraBest adalah produk yang dihasilkan peniaga IKS daerah Bera yang diketengahkan semasa saya menjadi menteri pertanian pada ketika itu, namun setelah Pakatan Harapan (PH) mengambil alih kerajaan, perkara itu tak dapat diteruskan dengan lancar.
“Jadi saya akan aktifkan semula BeraBest,” ujarnya. – KOSMO! ONLINE


Buruh maut, motosikal terbabas di LPT2
Oleh NIK NUR IZZATUL HAZWANI NIK ADNAN

6 November 2022, 4:02 pm
DUNGUN – Seorang buruh maut selepas motosikal jenis Honda RS-X ditungganginya hilang kawalan lalu terbabas di Kilometer 377.2, Lebuh Raya Pantai Timur 2 (LPT2) berhampiran Bukit Besi di sini semalam.
Dalam kemalangan pada pukul 6 petang itu, mangsa, Shahriman Makhtar, 29, meninggal dunia akibat kecederaan parah di bahagian muka dan kepala.
Ketua Polis Daerah Dungun, Superintendan Baharudin Abdullah berkata, Shariman dikatakan dalam perjalanan ke tempat kerjanya di Kemaman dari rumahnya di Kampung Rambutan Rendang, Kota Bharu, Kelantan.
“Sebaik tiba di lokasi kejadian, motosikal yang ditunggangi mangsa dikatakan tiba-tiba hilang kawalan lalu terbabas ke sebelah kiri laluan lebuh raya.
“Impak kemalangan itu menyebabkan kepala dan muka mangsa cedera parah akibat terjatuh,” katanya ketika dihubungi Kosmo! di sini hari ini.
Baharudin berkata, pegawai perubatan yang tiba di lokasi kejadian tidak lama kemudian mengesahkan Shahriman sudah meninggal dunia.

“Mayat mangsa telah dihantar ke Unit Forensik Hospital Dungun di sini untuk tindakan lanjut,” katanya. – KOSMO! ONLINE


PRU15: Empat ceramah politik tanpa permit dikesan di Terengganu
Oleh MOHD AZLI ADLAN

6 November 2022, 4:47 pm
KUALA TERENGGANU – Polis Terengganu mengesan empat ceramah politik yang dianjurkan tanpa permit di seluruh negeri ini pada hari pertama kempen Pilihan Raya Umum ke-15 (PRU15) semalam.
Ketua Urusetia PRU15 Kontinjen Terengganu, Superintendan Mohd. Aluwi Husain berkata, pihak polis telah bertindak pantas menyuraikan ceramah politik tanpa permit berkenaan.
“Hari pertama kempen (PRU15) semalam (kelmarin), sebanyak 14 aktiviti ceramah (politik) diadakan di seluruh Terengganu. Sebanyak 10 memiliki permit manakala empat pula tiada.
“Saya nasihatkan parti-parti politik yang bertanding agar mengemukakan permohonan permit untuk mengadakan aktiviti berbentuk ceramah di ibu pejabat polis daerah masing-masing,” katanya di sini hari ini.
Dalam perkembangan sama, Mohd. Aluwi juga menasihatkan semua bahan-bahan kempen yang dipasang parti politik tidak mengganggu pandangan dan membahayakan keselamatan pengguna jalan raya.
Tambah beliau, pihak terlibat berkenaan juga diingatkan agar tidak menimbulkan sebarang provokasi sepanjang tempoh 14 hari berkempen.

“Patuhi juga segala peruntukan undang-undang seperti Akta Pilihan Raya 1958, Akta Kesalahan Pilihan Raya 1954 dan Peraturan-Peraturan Pilihan Raya (Perjalanan Pilihan Raya) 1981.
“Polis akan sentiasa memantau aktiviti ceramah dan kempen parti-parti yang bertanding sepanjang tempoh berkempen PRU15,” katanya. – KOSMO! ONLINE


PRU15: Terserah kepada SPR hentikan PRU – PM
Oleh ABDUL RASHID ABDUL RAHMAN

6 November 2022, 4:32 pm
BERA – Perdana Menteri Datuk Seri Ismail Sabri Yaakob berkata, keputusan menghentikan Pilihan Raya Umum ke-15 (PRU15) jika berlaku banjir besar adalah terserah kepada Suruhanjaya Pilihan Raya (SPR).
Katanya, dalam isu itu beliau akan mengadakan perbincangan dengan SPR sekiranya terdapat alternatif lain yang boleh dilaksanakan jika berlaku kejadian banjir besar yang menyebabkan pengundi tidak boleh keluar untuk membuang undi.
Jelasnya, perbincangan akan turut diadakan dengan Jabatan Meteorologi Malaysia (MetMalaysia) yang akan disertai setiausaha kerajaan di negeri-negeri yang terlibat bencana banjir.
“SPR boleh memberikan pandangan dan kalau hendak menghentikan pilihan raya pun terserah kepada SPR,” katanya dalam sidang akhbar selepas Program Kenduri Rakyat Bersama Komuniti Bandar Kemayan di Bilik Gerakan Bandar Kemayan di sini hari ini.
MetMalaysia pada Khamis lalu melaporkan bahawa Monsun Timur Laut (MTL) akan berlaku lebih awal daripada jangkaan, ketika negara bersiap sedia menghadapi PRU15.
Ketua Pengarahnya, Muhammad Helmi Abdullah dilaporkan berkata, seperti musim-musim yang lalu, hujan lebat berterusan untuk tempoh beberapa hari boleh mengakibatkan kejadian banjir di kawasan-kawasan berkedudukan rendah dan berhampiran sungai.

Menurut Ismail Sabri, persediaan telah dilakukan kerajaan melibatkan pihak berkuasa terbabit dalam berhadapan dengan isu banjir.
Ismail Sabri berkata, sebelum penamaan calon beliau telah ke Bukit Aman bagi mendengar taklimat Polis Diraja Malaysia (PDRM) berhubung persediaan menghadapi banjir.
Beliau berkata, dua bulan sebelum Parlimen dibubarkan pun, beliau mempengerusikan mesyuarat pengurusan bencana banjir dengan Menteri Besar seluruh negara.
“Daripada segi persediaan banjir, dua bulan sebelum bubar Parlimen kita telah buat persediaan. Banjir ini walaupun melibatkan Agensi Pengurusan Bencana Negara (Nadma) dan Majlis Keselamatan Negara (MKN) yang merupakan punca kuasa, tetapi kuasa sebenar selaras banjir adalah negeri-negeri dan saya difahamkan setiap daerah di negara ini telah dibentuk pusat pengurusan bencana daerah.
“Persedian telah ada dan saya harap kalau berlalu banjir, tidak seteruk seperti sebelum ini dan pusat pemindahan banjir telah dibuka sejak bulan Oktober lagi,”ujarnya. – KOSMO! ONLINE


PRU15: Larang beri ceramah, pelawalah saya buat konsert – Ustaz Kazim
Oleh ASLIZA MUSA

6 November 2022, 4:21 pm
IPOH – Pendakwah bebas, Datuk Mohd. Kazim Elias tidak menolak kemungkinan larangan untuknya mengadakan ceramah di Pulau Pinang mempunyai kaitan dengan pengumuman awal beliau sebagai calon Barisan Nasional (BN) pada Pilihan Raya Umum Ke-15 (PRU15).
Menurut Mohd. Kazim, beliau patuh dan menghormati keputusan serta peraturan dikeluarkan Majlis Agama Islam Negeri Pulau Pinang (MAINPP) itu atas alasan tidak memiliki tauliah mengajar.
“Saya telah menyampaikan kuliah dan ceramah di seluruh Pulau Pinang sejak tahun 1995, sudah 27 tahun. Isu tauliah pada masa itu tidak jadi isu cuma sekarang baharu ditimbulkan.
“Jadi saya memohon maaf selama saya memberi ceramah di Pulau Pinang dari tahun 1995 lagi, dari saya belum dapat anak sehingga sekarang, saya ceramah tidak bertauliah.
“Saya minta maaf kepada seluruh rakyat Pulau Pinang dan MAINPP kerana saya tidak ada tauliah, perbuatan saya itu kurang sopan, jadi saya minta maaf,” katanya dalam sidang akhbar di Kompleks Darul Barakah di sini hari ini.
Menurut Mohd. Kazim, ketika ini beliau mempunyai tauliah mengajar dari negeri Perak dan Wilayah Persekutuan, malah tidak berhasrat memohon tauliah dari negeri lain.

Katanya, sekiranya tiada jemputan, beliau mengadakan ceramah di pelbagai platform dalam talian seperti Facebook, Youtube dan TikTok.
“Saya telah menubuhkan kumpulan nasyid dan kumpulan muzik saya sendiri. Kalau negeri-negeri tadi mahu jemput saya, tetapi tidak boleh buat ceramah, boleh undang kami untuk konsert. Konsert tidak perlu membuat tauliah.
“Selepas ini, negeri-negeri yang melarang saya berceramah, boleh panggil saya membuat konsert tanpa saya sentuh isu agama, ayat al-Quran dan hadis.
“Saya pun sudah terlibat secara aktif dalam filem, mungkin akan menceburi bidang itu dan filem saya pun akan keluar tidak lama lagi. Berlakon filem pun tidak perlu tauliah, saya rasa saya akan tumpu kepada filem dan drama,” katanya.
Pada 4 November lalu, Yang Dipertua MAINPP, Datuk Ahmad Zakiyuddin Abd. Rahman memberitahu, penganjur di negeri berkenaan dilarang menjemput 16 individu termasuk Mohd. Kazim kerana tidak memiliki tauliah mengajar daripada MAINPP. – KOSMO! ONLINE


Askar boleh dengar ceramah tetapi dilarang berkempen
Oleh ZAKKINA WATI AHMAD TARMIZI

6 November 2022, 3:45 pm
PORT DICKSON – Anggota tentera darat diingatkan agar tidak terlibat secara langsung sepanjang tempoh berkempen bagi Pilihan Raya Umum ke-15 (PRU15).
Panglima Tentera Darat, Jeneral Tan Sri Zamrose Mohd. Zain bagaimanapun berkata, pihaknya tidak mempunyai masalah sekiranya mereka mahu mengikuti ceramah politik yang diadakan.
“Kalau mahu dengar syarahan boleh pergi lah, tetapi datang sebagai individu jangan datang sebagai parti politik terjerit sana sini.
“Kalau tidak membenarkan mereka pergi, ‘straight’ (tegas) sangat pun tidak boleh kerana di media sosial banyak terdapat kempen secara langsung, tidak boleh terlalu tegas sangat.
“Saya juga telah memaklumkan panglima-panglima saya supaya tidak terlalu tegas. Cuma janganlah (sehingga) bawa sepanduk, mereka (anggota tentera) sudah cerdik dan kami sekarang lebih terbuka sedikit,” katanya.
Beliau berkata demikian kepada pemberita selepas Majlis Penganugerahan Pingat Jasa Malaysia (PJM) kepada veteran Angkatan Tentera Malaysia (ATM) Peringkat Negeri Sembilan di Kem Segenting di sini hari ini.

Pada majlis berkenaan, seramai 472 orang veteran ATM menerima pingat PJM.
Zamrose memaklumkan, anugerah hari ini diberikan kepada veteran tentera yang telah berkhidmat dalam operasi menentang Parti Komunis Malaya (PKM) dari 1 Januari 1969 sehingga 2 Disember 1989.
Pingat yang sama juga dianugerahkan kepada anggota veteran ATM yang menentang Pasukan Komunis Kalimantan Utara dari 1 Januari 1969 sehingga 17 Oktober 1990.
Penganugerahan PJM telah dilaksanakan mulai Mac 2004 merupakan pengiktirafan kepada anggota tentera di atas sifat keperwiraan, keberanian, pengorbanan dan kesetiaan dalam menyumbang kepada kebebasan Malaysia daripada ancaman pengganas komunis.
Sehingga kini, terdapat 32,440 warga veteran ATM telah menerima pingat berkenaan. – KOSMO! ONLINE


Nash bersama BN Sepang ziarah penduduk meninggal dunia
Oleh AMREE AHMAD

6 November 2022, 4:29 pm
SEPANG – Kehadiran penyanyi legenda, Datuk Nash mengiringi calon Barisan Nasional (BN), Anuar Basiran ternyata antara tarikan unik kempen Pilihan Raya Umum Ke-15 (PRU15) kini.
Beliau yang juga bekas vokalis rock kugiran Lefthanded tahun 1980-an diketahui umum sebagai antara artis tempatan tegar menyokong perjuangan politik UMNO dan BN sejak dahulu lagi.
Namun kali ini, pemilik nama sebenar Nasharudin Elias, 63, itu tampil bukan untuk menyanyi lagu di pentas, malah menjadi aktivis jentera BN untuk kerusi Parlimen Sepang pada PRU15.
Kelibat beliau memakai baju T warna biru berlogo BN juga bahkan dapat dilihat masyarakat di sekitar Pusat Daerah Mengundi (PDM) Rancangan Tanah Belia (RTB) Dato Harun di Dengkil di sini.
Hari ini pula, beliau dengan Anuar mengambil peluang untuk hadir menziarahi keluarga Allahyarham Hamizan Abdul Hamid yang meninggal dunia di Kampung Olak Lempit petang semalam.
Mereka turut bertanyakan khabar dan memberi kata-kata semangat kepada balunya, Lalili Samsuddin selain menyantuni anak-anak Allahyarham di rumah keluarga berkenaan di sini.

Bercakap kepada pemberita kemudian, Anuar berkata bahawa Allahyarham meninggal dunia ketika menyertai satu karnival bola sepak sembilan sebelah di padang awam kampung tersebut.
“Arwah merupakan antara pemain yang terlibat dan sepatutnya pagi ini saya dijemput hadir untuk merasmikan program itu tetapi telah pun ditunda sebagai tanda penghormatan,” jelasnya.
Nash dalam pada itu ketika ditemui berharap anggota keluarga Allahyarham sentiasa tabah dan menerima dugaan Allah dengan tenang kerana setiap perkara berlaku tentu ada hikmahnya.
Menyentuh PRU15, beliau berharap pengundi Sepang akan memilih semula BN sebagai wakil mereka selepas dua penggal dikuasai pembangkang yang ternyata merugikan masyarakat.
Beliau yang bertugas di Pusat Operasi BN PDM RTB Dato Harun bahkan optimis blok politik tersebut mampu menawan kembali Sepang susulan trend sokongan positif rakyat daerah itu.
Kerusi Parlimen berkenaan menyaksikan persaingan sengit lapan penjuru termasuk Datuk Seri Rina Mohd. Harun yang mewakili Perikatan Nasional.-KOSMO! ONLINE


Tentera Darat cadang tambah baik Latihan Peralihan
Oleh ZAKKINA WATI AHMAD TARMIZI

6 November 2022, 4:12 pm
PORT DICKSON – Tentera Darat bercadang agar Latihan Peralihan yang diberikan kepada anggota tentera sebelum menamatkan perkhidmatan dapat ditambah baik.
Panglima Tentera Darat, Jeneral Tan Sri Zamrose Mohd. Zain berkata, penambahbaikan itu termasuk dengan kerjasama pihak swasta yang bertujuan agar kerjaya kedua disertai anggotanya sesuai dengan kursus yang telah diikuti.
“Tentera Darat bercadang untuk menambah baik bidang dalam kursus peralihan yang dijalankan oleh Perbadanan Hal Ehwal Bekas Angkatan Tentera (Perhebat) dan Jabatan Hal Ehwal Veteran (JHEV) itu.
“Bagaimanapun, selepas mereka berpencen, ada dalam kalangan mereka yang menyertai kursus peralihan ini, mereka menceburi pula bidang yang lain. Pada tahun lalu, saya telah memantau seramai 100 veteran yang menjalani kursus peralihan selama lapan bulan bagi melihat apa masalah yang dihadapi.
“Seramai 20 orang tidak berjaya dalam bidang yang diceburi dan saya akan memanggil mereka nanti. Daripada situ kita dapat melihat masalahnya, disebabkan oleh keadaan pasaran di luar atau mereka sendiri yang tidak boleh menyesuaikan diri dengan pekerjaan tersebut,” katanya.
Beliau berkata demikian kepada pemberita selepas Majlis Penganugerahan Pingat Jasa Malaysia (PJM) kepada veteran ATM Peringkat Negeri Sembilan di Auditorium Sebatang Karah, Kem Segenting di sini hari ini.

Jelas Zamrose, kurus Latihan Peralihan merupakan satu faedah yang hanya diberikan kepada anggota Angkatan Tentera Malaysia (ATM) sebelum mereka menamatkan perkhidmatan dan memberi latihan kemahiran sebagai persediaan awal sebelum beralih ke bidang awam.
Latihan Peralihan merupakan kursus jangka masa panjang di antara tiga bulan sehingga 18 bulan merangkumi beberapa bidang.
“Kebanyakan latihan peralihan memfokuskan lima bidang profesional termasuk mekanikal, hiasan, automotif, hospitaliti, keusahawanan dan pengurusan.
“Jika boleh hendak memohon agar bidang yang tiada dalam kursus peralihan ini dapat pula bekerjasama dengan pihak swasta. Kebanyakan mereka (anggota tentera) lebih meminati bidang usahawan, ramai hendak berniaga selepas berpencen,” katanya.-UTUSAN


Pelatih NHDP meninggal dunia
Oleh MUHAMMAD ZUHAILY BADLISHAH

6 November 2022, 2:55 pm
KUALA LUMPUR – Seorang pelatih Program Pembangunan Hoki Negara (NHDP), Bill Wolfson Anak Lianie disahkan telah meninggal dunia ketika mengikuti Program Klinik Penjaga Gol NHDP di Akademi Hoki Raja Ashman di Ipoh, Perak.
Perkara itu disahkan Majlis Sukan Negara (MSN) dan Konfederasi Hoki Malaysia (MHC) dalam satu kenyataan dikeluarkan hari ini.
Menerusi kenyataan itu, mendiang Wolfson bersama rakannya baru selesai mandi pagi apabila mendiang mengadu tidak selesa dan berasa akan pitam sebelum secara tiba-tiba rebah dalam biliknya.
“Pengurusan NHDP memanggil ambulans dan bantuan CPR telah dilakukan. Mendiang telah dikejarkan ke Hospital Raja Permaisuri Bainun, Ipoh.
“Selepas cubaan menyelamatkan nyawa oleh pegawai-pegawai perubatan, mendiang akhirnya disahkan meninggal dunia. Pihak hospital masih menyiasat punca sebenar kematian mendiang,” menurut kenyataan itu.
Mendiang Wolfson, 14, adalah pelatih di Pusat Latihan Daerah (PLD) NHDP dari Sekolah Menengah Kebangsaan Penrissen, Kuching, Sarawak yang terpilih mengikuti klinik penjaga gol di Ipoh pada 5 dan 6 November bersempena penganjuran Piala Sultan Azlan Shah.

Pihak pengurusan NHDP telah menghubungi keluarga mendiang Wolfson dan ibu saudara mendiang telah hadir bagi membantu pengurusan jenazah yang akan dibawa pulang untuk pengebumian di Kuching.
“Menteri Belia dan Sukan, Datuk Seri Ahmad Faizal Azumu yang dijadual merasmikan majlis penutup Klinik Penjaga Gol terkejut dengan berita kematian itu dan telah mengarahkan pengurusan MSN dan MHC untuk menguruskan jenazah mendiang.
“Kerajaan Perak, menerusi Majlis Sukan Negeri Perak, turut membantu pengurusan jenazah. MSN dan seluruh warga NHDP amat berdukacita dengan pemergian mendiang Wolfson dan ingin merakamkan ucapan takziah kepada keluarga mendiang serta Persatuan Hoki Sarawak,” menurut kenyataan itu lagi.
Presiden MHC, Datuk Seri Subahan Kamal bersama timbalan presiden merangkap pengerusi jawatankuasa pembangunan, Profesor Datuk Dr. S. Shamala dan Presiden Persatuan Hoki Perak, Sayuti Abdul Samat, turut berada di Hospital Raja Permaisuri Bainun untuk menguruskan jenazah mendiang. – KOSMO! ONLINE